c: text/html

text:
INDLELA YOKUPHILA YAMAKRISTU
Iphulo Elikhethekileyo Lokuhambisa IMboniselo NgoSeptemba
Ehlabathini jikelele abantu bayakufuna ukuthuthuzelwa. (INt 4:1) Ngenyanga kaSeptemba, siza kwenza umzamo othe kratya wokuhambisa iMboniselo eza kube ithetha ngentuthuzelo. Yihambiseni kakhulu le Mboniselo. Noko ke, ngenxa yokuba sinqwenela ukuthetha ngqo nabantu ngenjongo yokubathuthuzela, asiyi kuyishiya kumakhaya angenabantu.
UZA KUTHINI?
“Sonke sikhe sikufune ukuthuthuzelwa ngamanye amaxesha. Kodwa siza kuthuthuzelwa ngubani? [Funda eyesi-2 kwabaseKorinte 1:3, 4.] Le Mboniselo ichaza indlela uThixo abathuthuzela ngayo abantu.”
Ukuba loo mntu unomdla kwaye uyayamkela, . . .
MBONISE IVIDIYO ETHI KUTHENI UFANELE UFUNDE IBHAYIBHILE?
Emva koko mbuze ukuba angathanda na umqhubele isifundo.
MCHAZELE INTO ENIZA KUTHETHA NGAYO XA UBUYILE
Buza umbuzo oza kuwuphendula xa ubuyile, onjengothi “Kutheni uThixo evuma ukuba abantu baphatheke kabuhlungu?”

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Ndiyabuza, ke ngoko, uThixo akazange abagatye abantu bakhe, andibi kunjalo?+ Nakanye! Kuba nam ndingumSirayeli,+ wembewu ka-Abraham, wesizwe sikaBhenjamin.+
2 UThixo akazange abagatye abantu bakhe, awabanika ingqalelo kwasekuqaleni.+ Kaloku, anikwazi na oko sikutshoyo iSibhalo ngoEliya, njengoko ebongoza uThixo ngokunxamnye noSirayeli?+
3 “Yehova, bababulele abaprofeti bakho, bazimbile izibingelelo zakho, yaye ndim ndedwa oseleyo, kwaye bafuna umphefumlo wam.”+
4 Kanti, sithini isibhengezo+ sobuthixo kuye? “Ndizishiyele amadoda angamawaka asixhenxe, abantu abangaguqanga ngedolo kuBhahali.”+
5 Ngokunjalo, nangoku kukho intsalela+ yabanyuliweyo+ ngobubele obungasifanelanga.
6 Ke ukuba kungobubele obungasifanelanga,+ akusekho ngenxa yemisebenzi;+ kungenjalo, ububele obungasifanelanga abusabi bububele obungasifanelanga.+
7 Kuthekeni, ke ngoko? Yona kanye into uSirayeli ayifuna ngokunyamekileyo akazange ayizuze,+ kodwa abo banyuliweyo+ bayizuza. Abanye baye benziwa buthuntu iingqiqo zabo;+
8 kanye njengoko kubhaliwe kwathiwa: “UThixo ubanike umoya wobuthongo obunzulu,+ amehlo angaboniyo neendlebe ezingevayo, unanamhla.”+
9 Kanjalo, uDavide uthi: “Itafile yabo mayibe ngumgibe nesibatha kubo nesikhubekiso nempindezelo;+
10 mawabe mnyama amehlo abo ukuze bangaboni, yaye mabasoloko begobe umhlana wabo.”+
11 Ngoko ke ndiyabuza, Bakhubeka na khon’ ukuze bawe+ ngokupheleleyo? Nakanye! Kodwa ngenyathelo labo eliphosakeleyo+ kubekho usindiso kubantu beentlanga,+ ukuze benziwe babe nekhwele.+
12 Ke ukuba isiphoso sabo saba bubutyebi kwihlabathi, nokuncipha kwabo kwaba bubutyebi kubantu beentlanga,+ bobeka phi ke ukuba buninzi xa bezinikele ngokupheleleyo!+
13 Ke kaloku ndithetha kuni zintlanga. Njengoko, eneneni, ndingumpostile+ weentlanga,+ ndiyabuzukisa+ ubulungiseleli bam,+
14 ukuba nje ndinokubakhweletisa abo benyama yam ndize ndisindise+ abathile kubo.+
15 Kuba ukuba ukulahlwa kwabo+ kuthetha uxolelaniso+ kwihlabathi, kuya kuthetha ntoni na ukwamkelwa kwabo ngaphandle kokuba kuthethe ubomi kwabafileyo?
16 Ngokubhekele phaya, ukuba intlahlela+ yentlama ingcwele, ikwanjalo nentlama iphela; yaye ukuba ingcambu ingcwele,+ akwanjalo namasebe.
17 Noko ke, ukuba athile kumasebe aye aphulwa kodwa wena, nangona ungumnquma wasendle, wamiliselwa phakathi kwawo+ waza waba nesabelo kwingcambu yomnquma+ etyebileyo,+
18 musa ukuwavuyelela amasebe. Ke ukuba uyawavuyelela,+ yazi ukuba asinguwe othwele ingcambu,+ kodwa yingcambu ethwele wena.+
19 Uya kuthi, ngoko: “Amasebe aphulwa+ ukuze ndimiliselwe.”+
20 Kulungile ke! Ngenxa yokuswela kwawo ukholo+ aphulwa, kodwa wena umi ngokholo.+ Yeka ukuba neengcinga eziphakamileyo,+ kodwa yiba noloyiko.+
21 Kuba ukuba uThixo ebengawasindisanga amasebe emvelo, ebengayi kukusindisa nawe.+
22 Khangela, ke ngoko, ububele+ nokuba qatha+ kukaThixo. Kwabo bawileyo kukho ubuqatha,+ kodwa kuwe kukho ububele bukaThixo, ukuba nje uyahlala+ kububele bakhe; kungenjalo, kwanawe lo uya kulahlwa.+
23 Kanjalo nabo, ukuba abahlalanga beswele ukholo, baya kumiliselwa;+ kuba uThixo uyakwazi ukubamilisela kwakhona.
24 Kuba ukuba waye wagawulwa kumnquma ongowasendle ngemvelo waza ngokwahlukileyo kwimvelo wamiliselwa+ kumnquma wasemyezweni, kuya kuba kangakanani na ke ngaba bangabemvelo ukumiliselwa kumnquma wabo!+
25 Kuba andifuni ningabi nalwazi, bazalwana, ngale mfihlelo engcwele,+ ukuze ningabi ziingqondi kwawenu amehlo: le yokuba ziye zenziwa buthuntu ngokuyinxenye iingqiqo+ zikaSirayeli de kungene inani elipheleleyo+ labantu beentlanga,+
26 yaye ngolu hlobo wonke uSirayeli+ uya kusindiswa. Kunjengokuba kanye kubhaliwe kwathiwa: “Umhlanguli uya kuza ephuma eZiyon+ aze alukhwelelise uqheliselo olungelolwabuthixo kuYakobi.+
27 Yaye lo ngumnqophiso wam kunye nabo,+ xa ndizisusa izono zabo.”+
28 Enyanisweni, ngokubhekisele kwiindaba ezilungileyo baziintshaba ngenxa yenu,+ kodwa ngokubhekisele ekunyuleni [kukaThixo] baziintanda ngenxa yookhokho babo.+
29 Kuba izipho nobizo lukaThixo asizinto aya kuzisola ngazo.+
30 Kuba kanye njengokuba nani nanikhe anamthobela+ uThixo kodwa ngoku niye nenzelwa inceba+ ngenxa yokungathobeli kwabo,+
31 kwangokunjalo aba baye abathobela nto leyo ephumele ekwenzelweni kwenu inceba,+ ukuze nabo ngokwabo benzelwe inceba.
32 Kuba uThixo ubavalele ndawonye bonke ekungathobelini kwabo,+ ukuze abenzele inceba bonke.+
33 Hayi ubunzulu bobutyebi+ nobobulumko+ nobolwazi+ lukaThixo! Hayi indlela engaphengululeki ngayo imigwebo yakhe+ nendlela ezingalandeki ngayo iindlela zakhe!
34 Kuba “ngubani na ofikelele ekuyazini ingqondo kaYehova,+ okanye ngubani na oye waba ngumcebisi wakhe?”+
35 Okanye, “Ngubani na oye waqala wanikela kuye, khon’ ukuze abe nokubuyekezwa?”+
36 Ngenxa yokuba zonke izinto zivela kuye yaye zibekho ngaye kwaye zikholo yena.+ Kuye makubekho uzuko ngonaphakade.+ Amen.
Yithumele
Yithumele
Roma 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=45&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D45%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ukutofela Igazi—Bathini Ngoku Oogqirha
Kangangamashumi eminyaka, amaNgqina kaYehova ebegxekwa ngenxa yokwala kwawo ukutofelwa igazi. Ukuthobela kwawo amazwi aseBhayibhileni athi, ‘nikhwebuke egazini,’ maxa wambi kuye kwangqubana noko bathi oogqirha lolona nyango lufanele izigulana.
Noko ke, oomakad’ enetha abaninzi kwezonyango baye banezizathu ezivakalayo zokunyanga ngaphandle kwegazi.
NgeNtwasahlobo ka-2013 iCandelo Lezonyango leYunivesithi YaseStanford lapapasha iStanford Medicine Magazine eyayinengxelo ekhethekileyo ngegazi. Inxalenye yale ngxelo yayinomxholo othi, “Kutheni Lisihla Inani Labantu Abafuna Ukutofelwa Igazi?” Umbhali weli nqaku uSarah C. P. Williams uthi: “Kule minyaka ilishumi idluleyo, uphando olwenziweyo kwizibhedlele ehlabathini lonke lubonisa ukuba izigulana zinikwa igazi elininzi ngokungeyomfuneko.”
Kwalo mbhali ucaphula uGqr. Patricia Ford, umseki nomphathi weZiko Lonyango Notyando Olungasebenzisi-gazi, kwiSibhedlele SasePennsylvania. Uthi: “Ngokuqhelekileyo oogqirha bafundiswa ukuba izigulana zingafa ukuba azitofelwa umlinganiselo othile wegazi, ngokungathi igazi yeyona nto isindisa ubomi . . . Ewe kona kuba njalo kwezinye iimeko, * kodwa ke kwizigulana ezininzi akubi njalo.”
UGqr. Ford, onyanga amaNgqina kaYehova amalunga nayi-700 nyaka ngamnye, uphinda athi: “Oogqirha abaninzi endathetha nabo . . . baye benza impazamo yokucinga ukuba izigulana ezininzi azinakuphila ngaphandle kokuba zitofelwe igazi . . . Nam ndakhe ndacinga njalo. Kodwa endiye ndakufunda kukuba unokuzinyanga ezi zigulana usebenzisa nje iindlela ezilula.”
NgoAgasti 2012, iArchives of Internal Medicine yapapasha iziphumo zophando olwenziwa kwizigulana ezenziwa utyando lwentliziyo kwelinye iziko ebudeni beminyaka eyi-28. EzingamaNgqina kaYehova zakhawuleza zachacha xa uzithelekisa nezinye izigulana eziye zatofelwa igazi. Izigulana ezingamaNgqina zazingenazingxaki kangako, zikwanawo namathuba amahle okuchacha ibe ziye zaqhubeka ziphila nasemva kweminyaka eyi-20 zityandiwe, xa uzithelekisa nezo zatofelwa igazi.
NgoAprili 8, 2013 iWall Street Journal yathi: “Utyando ngaphandle kwegazi yiminyaka lusenziwa kwizigulana ezalayo ukutofelwa igazi ngenxa yonqulo lwazo. Ngoku ziyanda izibhedlele eziyisebenzisayo le ndlela yonyango . . . Oogqirha abenza utyando ngaphandle kwegazi bathi ngaphandle kokunciphisa iindleko ezinjengokuthenga, ukugcina, ukuhlola nokutofela igazi, le ndlela ikwanciphisa namathuba okosulelwa zizifo ezivela kwigazi elineentsholongwane neengxaki ezenza izigulana zihlale ixesha elide esibhedlele.”
URobert Lorenz ingcali efundisa ezonyango kwiKliniki yaseCleveland uthi: “Usenokucinga ukuba uyasinceda isigulana xa usitofela igazi . . . Kodwa ekuhambeni kwexesha uye ufumanise ukuba uzibhudile izingqi.”
^ isiqe. 5 Ukuze wazi imbono yamaNgqina kaYehova ngegazi, funda inqaku elithi, “Imibuzo Abantu Abaqhele Ukuyibuza
Funda Okungakumbi
Ithini IBhayibhile Ngokutofela Igazi?
IBhayibhile ithi uThixo wayalela ukuba ‘sizikhwebule egazini.’ Usebenza njani lo myalelo namhlanje?


text:
OKUPHUMA KOOVIMBA BETHU
Bema Beqinile “Ngelixa Lovavanyo”
UKUQHAMBUKA kweMfazwe Yehlabathi I ngowe-1914 kwenza abantu abaninzi ehlabathini babona ukuba aBafundi BeBhayibhile abaz’ ukuba nanxaxheba kuloo mfazwe. (Isa. 2:2-4; Yoh. 18:36; Efe. 6:12) Bachatshazelwa njani abakhonzi bakaThixo eBritani?
UMthetho Wenkonzo Yasemkhosini wowe-1916 wawunyanzelisa ukuba onke amadoda angatshatanga aseBritani aneminyaka eli-18 ukusa kuma-40 amele aye emkhosini. Wawunalo nesolotya elivumela ukuba bakhululwe abo banezizathu ezinyanisekileyo ezibalelayo ngenxa “yonqulo okanye imigaqo yabo yokuziphatha.” Urhulumente waseka iinkundla zomkhosi ezaziza kugqiba ngabo balifanelekelayo eli lungelo nangemiqathango yokulinikwa.
Zange kube kudala kwabe sekubanjwe kwavalelwa aBafundi beBhayibhile abangama-40 kwiintolongo zomkhosi, babe abasi-8 bethunyelwe ngenkani edabini eFransi. Ngexa yesi senzo singekho sikweni, abazalwana baseBritani babhalela iNkulumbuso yelo uHerbert Asquith bekhalazela oko kuvalelwa, yabe ihamba nesibongozo sokuba bakhululwe esasityotyelwe ngabantu abangama-5 500.
Kwathi kusenjalo kwafika iindaba zokuba eso sibhozo sasithunyelwe eFransi sigwetyelwe ukubulawa ngokudutyulwa ngenxa yokwala ukulwa emfazweni. Kodwa bathi besadwelisiwe belindele ukudutyulwa, isigwebo sajikwa sayiminyaka elishumi entolongweni. Babuyiselwa eNgilani ukuze benze iinkonzo zoluntu.
Njengokuba imfazwe yayitsala, eso sinyanzelo sokuya emkhosini sadlulela nakumadoda atshatileyo. Kwityala lokuqala lolu hlobo eManchester, eNgilani, kwakumangalelwe uHenry Hudson, ugqirha onguMfundi weBhayibhile. NgoAgasti 3, 1916, inkundla yamfumanisa enetyala yaza yamohlwaya ngokumthumela emkhosini. Kwangelo xesha, kwavavanywa elinye ityala e-Edinburgh, eSkotlani. Kwelo uJames Frederick Scott, uvulindlela owayeneminyaka engama-25, wafunyaniswa engenatyala. Urhulumente wabhena kodwa waphinda warhoxa kuba wayenomdla kwelinye ityala elaliseLondon. Kwelo ityala umzalwana ogama linguHerbert Kipps wafunyaniswa enetyala waza wathunyelwa emkhosini.
NgoSeptemba 1916, lafikelela kuma-264 inani labazalwana abacela ukukhululwa emkhosini. Kwelo nani ba-5 kuphela abakhululwayo, abali-154 banyanzelwa ukuba baye kwenza “imisebenzi eyayifunwa lilizwe” njengokwenza iindlela, abangama-23 benziswa imisebenzi engabandakanyi umlo emkhosini, abangama-82 bathunyelwa emkhosini, baza abanye bavalelwa entolongweni ngokwala ukuya emfazweni. Abantu abaninzi yabacaphukisa gqitha inkohlakalo abaphathwa ngayo aba bazalwana kwintolongo yomkhosi, ngoko ke urhulumente wabathumela ukuba baye kwenza imisebenzi yoluntu.
UEdgar Clay noPryce Hughes, owaba ngumveleli wesebe laseBritani kamva, baya kusebenza kwidama laseWales. Kwelinye icala, uHerbert Senior, omnye kubazalwana abasibhozo ababuyiswa eFransi, wathunyelwa kwiNtolongo yaseWakefield eYorkshire. Abanye bathothoza izigwebo zabo zomsebenzi onzima kwiimeko ezimaxongo kwiNtolongo yaseDartmoor, ekwathunyelwa kuyo abazalwana abaninzi yatsho yanenani elikhulu labantu abangavumiyo ukuya emfazweni ngenxa yesazela.
UFrank Platt, uMfundi weBhayibhile owavumayo ukwenza umsebenzi ongaz’ ukumbandakanya kwimfazwe emkhosini, waphathwa kakubi gqitha ngokwala kwakhe ukuya kulwa. UAtkinson Padgett, owafunda inyaniso kwixeshana nje elincinane ngaphambi kokuba abizelwe emkhosini, naye wangcungcuthekiswa gqitha ziziphathi-mandla zomkhosi ngenxa yokwala kwakhe.
Nakuba imbono yethu yokuba amaKristu angathathi cala kuloo mbambano isenokuba yayingaqondwa kakuhle ngabanye abazalwana ngelo xesha, babezimisele ukukholisa uYehova uThixo. Abo bakhankanywe ngamagama kweli nqaku bamisela umzekelo omhle wokungathathi cala “ngelixa lovavanyo” elinzima gqitha. (ISityhi. 3:10)—Liphuma koovimba bethu abaseBritani.
Funda Okungakumbi
Kutheni AmaNgqina KaYehova Engabandakanyeki Kwiipolitiki?
Ngaba ukungabandakanyeki kwethu kwezopolitiko kuyingozi kurhulumente?


text:
Imibuzo Evela Kubafundi
Abantu bakaThixo babe ngabo nini abathinjwa okanye amabanjwa aseBhabhiloni Enkulu?
Oku kwaqalisa emva konyaka ka-100 kwaza kwaphela ngo-1919. Kutheni lufuneka olu tshintsho kwindlela ebesiwuqonda ngayo lo mbandela?
Bonke ubungqina bubonisa ukuba ngo-1919, amaKristu athanjisiweyo akhululwa kwiBhabhiloni Enkulu aza ahlanganiselwa kwibandla elihlanjululiweyo. Khawucinge ngoku: Ngokukhawuleza emva kokuba uBukumkani bukaThixo buqalise ukulawula emazulwini ngo-1914, abantu bakaThixo bavavanywa, baza ngokuthe ngcembe bahlanjululwa kunqulo lobuxoki. * (Jonga umbhalo osemazantsi.) (Malaki 3:1-4) Ngo-1919, uYesu wamisela ‘ikhoboka elithembekileyo neliyingqondi’ ukuze linike abantu bakaThixo abahlanjululiweyo ‘ukutya ngexesha elifanelekileyo.’ (Mateyu 24:45-47) Kwangaloo nyaka, abantu bakaThixo bakhululwa ekuthinjweni kokomfuziselo eBhabhiloni Enkulu. (ISityhilelo 18:4) Kodwa baba ngabo nini abathinjwa?
Kwixesha elidlulileyo, sathi abantu bakaThixo bathinjelwa eBhabhiloni Enkulu ithutyana nje ekuqaleni kuka-1918. IMboniselo kaMatshi 15, 1992, yathi kanye njengokuba amaSirayeli athinjelwa eBhabhiloni, ngo-1918 abakhonzi bakaYehova baba ngabathinjwa eBhabhiloni Enkulu. Kodwa uphando olungakumbi lubonisa ukuba abantu bakaThixo baba ngabathinjwa kwiminyaka emininzi ngaphambi kuka-1918.
Isiprofeto esikuHezekile 37:1-14 sachaza kwangaphambili ukuba abantu bakaThixo babeya kuba ngabathinjwa baze kamva bakhululwe. UHezekile waba nombono wentlambo ezele ngamathambo. UYehova wathi: ‘La mathambo yindlu kaSirayeli iphela.’ (Indinyana 11) Oku kwakubhekisela kuhlanga lwakwaSirayeli kwaza kamva kwabhekisela ‘kuSirayeli kaThixo’ othanjisiweyo. (Galati 6:16; IZenzo 3:21) Embonweni, amathambo abuyela ebomini aza aba ngumkhosi omkhulu. Oku kwacacisa indlela abantu bakaThixo abakhululwa ngayo eBhabhiloni Enkulu ngo-1919. Kodwa esi siprofeto sibonisa njani ukuba baba ngabathinjwa ixesha elide?
Okokuqala, uHezekile waqaphela ukuba amathambo abantu “ayesele omile kakhulu” (Hezekile 37:2, 11) Oku kuthetha ukuba babesele benexesha elide kakhulu befile. Okwesibini, uHezekile wabona ukuba babuyela ebomini ngokuthe ngcembe, kungekhona ngesiquphe. Weva “isandi, kwarhashaza, aza amathambo aqalisa ukusondelelana, ithambo lisiya kwithambo lalo.” Emva koko wabona ‘kusiza imisipha nenyama.’ Lwaza ulusu lwambesa inyama. Kamva, “impefumlo yangena kuwo, aphila.” Ekugqibeleni, emva kokuba abantu bebuyele ebomini, uYehova wabanika umhlaba wabo ukuba bahlale kuwo. Yonke le nto yayiza kuthath’ ixesha.—Hezekile 37:7-10, 14.
Kanye njengokuba isiprofeto sasichaze kwangaphambili, amaSirayeli aba ngabathinjwa ixesha elide. Ukuthinjwa kwawo kwaqalisa ngonyaka ka-740 ngaphambi kokufika kukaKristu, xa izizwe ezilishumi zakwaSirayeli, ubukumkani basemntla, zagxothwayo elizweni lazo. Kamva, ngonyaka ka-607 ngaphambi kokufika kukaKristu, iYerusalem yatshatyalaliswa ngamaBhabhiloni, zaza izizwe ezibini zobukumkani basezantsi bakwaYuda, nazo zagxothwa elizweni lazo. Ngonyaka ka-537 ngaphambi kokufika kukaKristu, ukuthinjwa kwafikelela esiphelweni xa amaYuda ambalwa abuyela eYerusalem ukuze aphinde akhe itempile nokuze anqule uYehova kwakhona.
Zonke ezi nkcukacha zibonisa ukuba amaKristu athanjisiweyo amele ukuba aba ngabathinjwa eBhabhiloni Enkulu ixesha elide, kungekhona nje ukususela ngo-1918 ukusa ku-1919. UYesu naye wayebhekisela kweli xesha lide xa wathi, ukhula olungamaKristu obuxoki, lwaluya kukhula kunye nengqolowa, ‘oonyana boBukumkani.’ (Mateyu 13:36-43) Ebudeni belo xesha, ayembalwa amaKristu okwenyaniso. Abaninzi kwabo babesithi bangamaKristu, bamkela iimfundiso zobuxoki baza baba ngabawexuki. Kungoko sinokuthi ibandla lamaKristu lathinjelwa eBhabhiloni Enkulu. Oku kuthinjwa kwaqalisa emva konyaka ka-100 kwaza kwaqhubeka, de itempile yokomoya kaThixo yahlanjululwa ngexesha lesiphelo.—IZenzo 20:29, 30; 2 Tesalonika 2:3, 6; 1 Yohane 2:18, 19.
Ebudeni baloo makhulukhulu eminyaka, iinkokeli zecawa nezopolitiko zazifuna ukuhlala zitsala abantu ngempumlo. Ngokomzekelo, zazibalela abantu ukuba babe neeBhayibhile okanye bazifunde ngolwimi abaluqondayo. Abo babeyifunda iBhayibhile babetshiswa esibondeni. Ukanti bona abo babephikisa iimfundiso zeenkokeli zeecawa, babesohlwaywa ngokuqatha. Kwada kwabonakala ngathi ayinakwenzeka into yokuba ubani afunde inyaniso okanye ayidlulisele kwabanye.
Okunye esikufundayo kumbono kaHezekile kukuba abantu bakaThixo babuyela ebomini baza bakhululwa kunqulo lobuxoki ngokuthe ngcembe. Yaqalisa nini le nto, yaye njani? Kulo mbono kuvakala “ukurhashaza.” Oku kwaqalisa ukwenzeka kumakhulu ambalwa eminyaka ngaphambi kwexesha lesiphelo. Ngaloo minyaka, kwakukho abantu abathembekileyo ababekhangela inyaniso befuna nokukhonza uThixo, nangona babengqongwe ziimfundiso zobuxoki. Bafunda iBhayibhile baza bazama kangangoko ukuxelela abanye ngoko babekufunda. Abanye basebenza nzima beguqulela iBhayibhile kwiilwimi ezaziqondwa ngabantu.
Ngasekupheleni kweminyaka yoo-1800, kwakungathi inyama nolusu zambes’ amathambo. UCharles Taze Russell nabahlobo bakhe basebenza nzima bekhangela inyaniso yeBhayibhile ukuze bakhonze uYehova. Banceda nabanye abantu ukuba bayiqonde inyaniso, ngokusebenzisa iZion’s Watch Tower nezinye iincwadi. Kamva i-“Photo-Drama of Creation” ngo-1914, nencwadi ethi The Finished Mystery ngo-1917, zanceda ukomeleza ukholo lwabantu bakaYehova. Ekugqibeleni, ngo-1919 kwaba ngathi abantu bakhe banikwe ubomi nomhlaba omtsha. Ukususela ngoko, abo banethemba lokuphila ngonaphakade emhlabeni baye bathelela abathanjiswa. Banqula uYehova kunye, ibe baye ‘bangumkhosi wamajoni omkhulu kunene.’—Hezekile 37:10; Zekariya 8:20-23. *—Jonga umbhalo osemazantsi.
Icacile ke into yokuba abantu bakaThixo baba ngabathinjwa eBhabhiloni Enkulu emva konyaka ka-100. Leli xesha apho abaninzi baye bawexuka ngokwamkela iimfundiso zonqulo lobuxoki baza bagatya inyaniso. Kangangeminyaka emininzi kwakunzima kakhulu ukukhonza uYehova, kanye njengoko kwakunzima kumaSirayeli xa ayengabathinjwa. Kodwa namhlanje inyaniso ishunyayelwa ebantwini bonke. Sivuya nyhani kuba siphila ngexesha laxa ‘abo banengqiqo baya kukhanya ngokuqaqambileyo’! Abaninzi ngoku ‘banokuzihlambulula’ “basulungekiswe,” baze bamkele unqulo lokwenyaniso!—Daniyeli 12:3, 10.
Xa uSathana wayelinga uYesu, ngaba wamthabatha wamsa ngokoqobo etempileni okanye wambonisa itempile ngombono?
Asiqinisekanga ukuba uSathana wambonisa njani uYesu itempile.
Ababhali beBhayibhile uMateyu noLuka, babhala ngoko kwenzekayo. UMateyu wathi, “uMtyholi wamthabatha” uYesu wamsa eYerusalem waza “wammisa phezu koqoqo lwetempile,” oko kuthetha ukuthi, kweyona ndawo iphezulu. (Mateyu 4:5) ULuka wathi, uMtyholi “wamsa eYerusalem waza wammisa phezu koqoqo lwetempile.”—Luka 4:9.
Kwixesha elidlulileyo, iincwadi zethu ziye zathi, kusenokwenzeka ukuba uSathana akazange amthathe ngokoqobo uYesu amse etempileni xa wayemlinga. IMboniselo kaMatshi 1, 1961, yathelekisa oku nesihlandlo apho uSathana walinga uYesu ngokumbonisa zonke izikumkani zomhlaba emi phezu kwentaba ephakamileyo. Yathi, akukho ntaba iphakame ngokwaneleyo ukuba ubani angabona zonke izikumkani zomhlaba emi kuyo. IMboniselo yaphinda yathi, ngendlela efanayo, uSathana kusenokwenzeka ukuba akazange amthathe ngokoqobo amse etempileni uYesu. Kamva, iMboniselo yathi, ukuba uYesu wayeziphose phantsi, wayeya kufa.
Abanye bathi, ekubeni uYesu wayengenguye umLevi, wayengenakuvunyelwa ukuba eme phezu kwengcwele yetempile. Ngoko, bathi kumele ukuba uSathana walinga uYesu esebenzisa umbono. Kumakhulu eminyaka ngaphambili, noHezekile wasiwa etempileni embonweni.—Hezekile 8:3, 7-10; 11:1, 24; 37:1, 2.
Ukuba uYesu wasiwa etempileni embonweni, abanye basenokuzibuza:
Ngaba uYesu wayenokulingeka nyhani ukuba aziphose phantsi?
Ngezinye izihlandlo xa uSathana wayelinga uYesu, wathi makajike amatye okoqobo abe zizonka zokoqobo, ibe wafuna enze isenzo sokoqobo sokumnqula. Ngoko ngaba kusenokwenzeka ukuba uSathana wayefuna uYesu aziphose phantsi kwitempile yokoqobo?
Kodwa, ukuba uSathana akazange asebenzise umbono, kunoko wamthatha uYesu wamsa etempileni ngokoqobo, abanye basenokuzibuza:
Ngaba uYesu wophula uMthetho ngokuma phezu kwengcwele yetempile?
Wasuka njani uYesu entlango ukuya etempileni eYerusalem?
Makhe siqwalasele inkcazelo eyongezelelekileyo eza kusinceda siphendule le mibuzo mibini yokugqibela.
UProfesa D. A. Carson wabhala wathi, igama lesiGrike elithi “itempile” elisetyenziswe kuMateyu noLuka, limele ukuba lalibhekisela kuwo wonke ummandla wetempile, kungekhona nje kwingcwele, ndawo leyo ekwakuvumeleke kuphela abaLevi kuyo. Imbombo ekumzantsi-ntshona wetempile yayinophahla olusicaba olwaluyeyona ndawo iphakamileyo etempileni. Kusenokwenzeka ukuba uYesu wayeme kolo phahla. Lwaluphakame ngeemitha eziyi-140 ukusuka kwiNtlambo yaseKidron. Umbhali-mbali uJosephus wathi, olu phahla lwaluphakame kangangokuba, ukuba umntu wayenokuma kulo aze ajonge ezantsi, “wayenokuba nesiyezi.” Nakuba uYesu wayengenguye umLevi, wayesenokuma apho, angabuzwa nto mntu.
Kodwa wasuka njani uYesu entlango ukuya etempileni eYerusalem? Asiqinisekanga. IBhayibhile ithi, uYesu wasiwa eYerusalem. Ayisixeleli ukuba wayekude kangakanani eYerusalem, okanye wavavanywa ixesha elide kangakanani nguSathana. Ngoko kusenokwenzeka ukuba uYesu wahamba ngeenyawo ukuya eYerusalem, nakuba oko kwakunokuthatha ixesha elide.
Xa uSathana wabonisa uYesu “zonke izikumkani zehlabathi,” kusenokwenzeka ukuba wasebenzisa umbono, kuba akukho ntaba emhlabeni onokuma kuyo uze ubone zonke izikumkani zomhlaba. Le nto isenokufaniswa nendlela onokubonisa ngayo umntu imifanekiso yezinye iinxalenye zomhlaba usebenzisa iscreen esikhulu. Kusenokwenzeka ukuba uSathana wasebenzisa umbono, kodwa eneneni wayefuna ukuba uYesu aqubude kuye aze amnqule ngokoqobo. (Mateyu 4:8, 9) Ngoko xa uSathana wathatha uYesu wamsa etempileni, kusenokwenzeka ukuba wayefuna abeke ubomi bakhe esichengeni ngokuziphosa ezantsi. Kodwa uYesu wamgatya. Yayingenakuba sisilingo ncam ukuba uYesu wayelingwe embonweni!
Ngoko kusenokwenzeka ukuba uYesu waya nyhani eYerusalem waza wama kweyona ndawo iphakamileyo etempileni. Njengoko besitshilo ekuqaleni kweli nqaku, asiqinisekanga ukuba uSathana wambonisa njani uYesu itempile. Kodwa sinako ukuqiniseka ukuba uSathana waqhubeka ezama indlela yokuba uYesu enze into ephosakeleyo, yaye uYesu wayemgatya ngokupheleleyo sihlandlo ngasinye.
^ isiqe. 2 Incwadi kaHezekile 37:1-14 neSityhilelo 11:7-12, nganye ithetha ngento eyenzeka ngo-1919. Isiprofeto esikuHezekile 37:1-14 sibhekisela kubo bonke abantu bakaThixo bebuyela kunqulo lokwenyaniso emva kokuthinjwa ixesha elide. Kodwa iSityhilelo 11:7-12 sibhekisela ekuhlaziyweni kweqaqobana labazalwana abathanjisiweyo abaye bathabath’ ukhokelo phakathi kwabantu bakaThixo ngo-1919. Abo bazalwana babenganquli ngokukhululekileyo kangangexesha elithile.


text:
Imibuzo Evela Kubafundi
Yayingoobani “oonyana boThixo oyinyaniso” abakhankanywe kwiGenesis 6:2, 4 ababephila ngaphambi koMkhukula?
Ubungqina bubonisa ukuba elibinzana libhekisela koonyana bokomoya bakaThixo. Kodwa bubuphi obo bungqina?
Eyokuqala kwezo ndinyana ithi: “Baziphawula ke oonyana boThixo oyinyaniso iintombi zabantu, ukuba zintle ngenkangeleko; baza bazithabathela abafazi kuzo zonke abazikhethayo.”—Gen. 6:2.
KwiZibhalo zesiHebhere, ibinzana elithi “oonyana boThixo oyinyaniso” nelithi ‘oonyana bakaThixo’ afumaneka kwiGenesis 6:2, 4; kuYobhi 1:6; 2:1; 38:7; nakwiNdumiso 89:6. Yintoni eboniswa zezi zibhalo ngokuphathelele aba ‘nyana bakaThixo’?
Kuyacaca ukuba “oonyana boThixo oyinyaniso” esifunda ngabo kuYobhi 1:6 yayizizidalwa zomoya ezahlanganisana phambi koThixo. Phakathi kwazo kwakukho noSathana, owayevela “ekubhaduleni emhlabeni.” (Yobhi 1:7; 2:1, 2) Ngokufanayo, kuYobhi 38:4-7, sifunda ‘ngoonyana bakaThixo abakhwazayo bencoma xa uThixo wayebeka ilitye lembombo’ lomhlaba. Bamele ukuba yayiziingelosi, kuba abantu babengekadalwa ngelo xesha. Kuyacaca ukuba aba ‘nyana bakaThixo’ bakhankanywe kwiNdumiso 89:6 asingobantu, kodwa zizidalwa zokomoya zasezulwini ezihlala noThixo.
Ngoobani ke “oonyana boThixo oyinyaniso” abakhankanywe kwiGenesis 6:2, 4? Zezi zibakala zeBhayibhile ezenza sigqibe ekubeni le ngxelo ibhekisela koonyana bokomoya bakaThixo abaye beza emhlabeni.
Bambi kunzima ukuyamkela into yokuba iingelosi zinokuba nomdla wesondo. Amazwi kaYesu akuMateyu 22:30 abonisa ukuba ukutshata neentlobano zesini yinto engekhoyo ezulwini. Kodwa, zikho izihlandlo apho iingelosi zaye zambatha imizimba yabantu, zatya de zasela nabantu. (Gen. 18:1-8; 19:1-3) Ngoko, kusengqiqweni ukugqiba ekubeni xa zambethe loo mizimba, zazinokuba nazo iintlobano zesini namabhinqa.
Zikho izizathu ezisekelwe eBhayibhileni ezenza sikholelwe ukuba ezinye iingelosi zakwenza oko. UYude 6, 7 uthelekisa isono samadoda aseSodom, awathi ngokuchasene nemvelo alandela inyama, ndawonye “neengelosi ezingasigcinanga isigxina sazo santlandlolo, zasuka zayishiya indawo yazo efanelekileyo yokuhlala.” Ingongoma kukuba ezo ngelosi kunye naloo madoda aseSodom “zahenyuza ngokugqithiseleyo zaza zalandela inyama ngokuchasene nemvelo.” Umongo ofanayo kweyoku-1 kaPetros 3:19, 20 unxulumanisa iingelosi ezingathobeliyo ‘nemihla kaNowa.’ (2 Pet. 2:4, 5) Ngenxa yoko, inyathelo lezo ngelosi zingathobeliyo zomhla kaNowa linokuthelekiswa nesono seSodom neGomora.
Esi sigqibo siyavakala xa siqonda ukuba “oonyana boThixo oyinyaniso” abakhankanywe kwiGenesis 6:2, 4 babeziingelosi ezazambathisa imizimba yabantu zaza zaneentlobano zesini namabhinqa.
IBhayibhile ithi uYesu “washumayela koomoya abasentolongweni.” (1 Pet. 3:19) Kuthetha ukuthini oku?
Umpostile uPetros uchaza aba moya njengabo “babekhe abathobela xa umonde kaThixo wawulindile ngemihla kaNowa.” (1 Pet. 3:20) Kuyacaca ukuba, uPetros wayebhekisela kwiingelosi ezathelela uSathana kwimvukelo. UYude ukhankanya iingelosi ‘ezingazange zigcine isigxina sazo santlandlolo, zasuka zayishiya indawo yazo efanelekileyo yokuhlala,’ aze achaze ukuba uThixo “uzigcinele umgwebo wemini enkulu ngemixokelelwane kanaphakade phantsi kwentsunguzi yobumnyama.”—Yude 6.
Kutshiwo njani ukuba izidalwa zomoya azizange zithobele ngomhla kaNowa? Ngaphambi koNogumbe, aba moya bangendawo bazambathisa imizimba yabantu—into awayengenanjongo yayo uThixo. (Gen. 6:2, 4) Ngapha koko, ezo ngelosi zalala namabhinqa into enxamnye nemvelo. UThixo akazange adale izidalwa zomoya ukuba zilale namabhinqa. (Gen. 5:2) Ezi ngelosi zingendawo, nezingathobeliyo uThixo uza kuzitshabalalisa ngexesha lakhe. Ngokwamazwi kaYuda, okwangoku ‘zikwintsunguzi yobumnyama’—kanye njengentolongo yokomoya.
UYesu washumayela nini yaye njani kwaba ‘moya basentolongweni’? UPetros uthi oku kwenzeka emva kokuba uYesu ‘enziwa waphila esemoyeni.’ (1 Pet. 3:18, 19) Phawula nokuba uPetros uthi uYesu “washumayela.” Ukusebenzisa kukaPetros isenzi sexesha elidluleyo kubonisa ukuba oku kushumayela kwenzeka ngaphambi kokuba abhale incwadi yakhe yokuqala. Ngoko, kubonakala ukuba emva kokuvuswa kwakhe uYesu, wavakalisa kwezo zidalwa zingendawo umgwebo opheleleyo oza kuzifikela. UYesu wayengaziphi nesuntswana lethemba. Wayevakalisa umgwebo. (Yona 1:1, 2) Ekubeni uYesu wayesele ebonise ukholo nokunyaniseka kwakhe de kwasa ekufeni waza wavuswa—engqine ukuba uMtyholi akanandlela yakubambelela kuye—wayekufanelekele ukuvakalisa loo mgwebo.—Yoh. 14:30; 16:8-11.
Kwixa elizayo, uYesu uza kumbopha aze amphose enzonzobileni uSathana nezo ngelosi zakhe. (Luka 8:30, 31; ISityhi. 20:1-3) De kube lelo xesha, aba moya bangathobeliyo baya kube bekwintsunguzi yobumnyama bokomoya, ibe abanakubhungca kwintshabalalo yabo.—ISityhi. 20:7-10.


text:
Chapter 1
1 Ekuqalekeni uThixo wadala amazulu nehlabathi.
2 Ke ehlabathini kwakusenyanyeni, kuselubala; kwakumnyama phezu kwamanzi enzonzobila. UMoya kaThixo wafukama phezu kwamanzi lawo.
3 Wathi uThixo, Makubekho ukukhanya. Kwabakho ke ukukhanya.
4 Wakubona ke uThixo ukukhanya ukuba kulungile, wahlula uThixo phakathi kokukhanya nobumnyama.
5 Wathi uThixo ukukhanya yimini, wathi ubumnyama bubusuku. Kwahlwa, kwasa: yangumhla wokuqala.
6 Wathi uThixo, Makubekho isibhakabhaka phakathi kwawo amanzi, sibe ngumahlulo wokwahlula amanzi kumanzi.
7 Wasenza uThixo isibhakabhaka, wawahlula amanzi angaphantsi kwesibhakabhaka kuwo amanzi angaphezu kwesibhakabhaka. Kwaba njalo.
8 Wathi uThixo isibhakabhaka ngamazulu. Kwahlwa, kwasa: yangumhla wesibini.
9 Wathi uThixo, Amanzi angaphantsi kwamazulu makahlanganiselwe ndaweni-nye, kubonakale okomileyo. Kwaba njalo.
10 Wathi uThixo okomileyo ngumhlaba, wathi intlanganisela yamanzi ziilwandle. Wabona uThixo ukuba kulungile.
11 Wathi uThixo, Umhlaba mawuphume uhlaza, imifuno evelisa imbewu, imithi yeziqhamo, eyenza iziqhamo ngohlobo lwayo, embewu ikuyo, emhlabeni. Kwaba njalo.
12 Umhlaba waphuma uhlaza, nemifuno evelisa imbewu ngohlobo lwayo, nemithi eyenza iziqhamo, embewu ikuyo, ngohlobo lwayo. Wabona uThixo ukuba kulungile.
13 Kwahlwa kwasa: yangumhla wesithathu.
14 Wathi uThixo, Makubekho izikhanyiso esibhakabhakeni samazulu, zibe ngumahlulo wokwahlula imini kubusuku; zibe zezemiqondiso, zibe zezamaxesha amisiweyo, zibe zezemihla neminyaka;
15 mazibe zizikhanyiso esibhakabhakeni samazulu, zikhanyise ehlabathini. Kwaba njalo.
16 Wenza uThixo izikhanyiso ezikhulu zazibini, esona sikhulu isikhanyiso ukuba silawule imini, esona sincinane isikhanyiso ukuba silawule ubusuku; wenza neenkwenkwezi.
17 Wazibeka uThixo esibhakabhakeni samazulu, ukuba zikhanyise ehlabathini, zilawule imini nobusuku,
18 zahlule ukukhanya kubumnyama. Wabona uThixo ukuba kulungile.
19 Kwahlwa, kwasa: yangumhla wesine.
20 Wathi uThixo, Amanzi la makanyakazele inyakanyaka, imiphefumlo ephilileyo; zithi neentaka ziphaphazele ehlabathini, esibhakabhakeni sezulu.
21 Wadala uThixo oominenga mikhulu, nayo yonke imiphefumlo ephilileyo enambuzelayo, awanyakazela ngayo amanzi ngohlobo lwayo, neentaka zonke ezinamaphiko ngohlobo lwazo. Wabona uThixo ukuba kulungile.
22 Wazisikelela uThixo, esithi, Qhamani, nande, niwazalise amanzi aselwandle; zithi iintaka zande ehlabathini.
23 Kwahlwa, kwasa: yangumhla wesihlanu.
24 Wathi uThixo, Umhlaba mawuphume imiphefumlo ephilileyo ngohlobo lwayo: izinto ezizitho zine, nezinambuzane, nezinto eziphilileyo zomhlaba ngohlobo lwazo. Kwaba njalo.
25 Wenza uThixo izinto eziphilileyo zomhlaba ngohlobo lwazo, nezinto ezizitho zine ngohlobo lwazo, nazo zonke izinambuzane zomhlaba ngohlobo lwazo. Wabona uThixo ukuba kulungile.
26 Wathi uThixo, Masenze umntu ngokomfanekiselo wethu ngokufana nathi. Mababe nobukhosi ezintlanzini zolwandle, nasezintakeni zezulu, nasezintweni ezizitho zine, nasemhlabeni wonke, nasezinambuzaneni zonke ezinambuzela emhlabeni.
27 Wamdala ke uThixo umntu ngokomfanekiselo wakhe; wamdala ngokomfanekiselo kaThixo; wadala indoda nenkazana.
28 Wabasikelela uThixo, wathi kubo uThixo, Qhamani, nande, niwuzalise umhlaba niweyise; nibe nobukhosi ezintlanzini zolwandle, nasezintakeni zezulu, nasezintweni zonke eziphilileyo ezinambuzelayo emhlabeni.
29 Wathi uThixo, Yabonani, ndininikile yonke imifuno evelisa imbewu, esemhlabeni wonke, nayo yonke imithi eneziqhamo zemithi evelisa imbewu: yoba kukudla kuni.
30 Nezinto zonke eziphilileyo zomhlaba, neentaka zonke zezulu, nezinambuzane zonke ezisemhlabeni, ezinomphefumlo ophilileyo, ndizinike yonke imifuno eluhlaza ukuba ibe kukudla. Kwaba njalo.
31 Wakubona uThixo konke akwenzileyo, nanko, kulungile kunene. Kwahlwa, kwasa: yangumhla wesithandathu.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 Kwathi kamsinya nje akuva uSanebhalati+ ukuba siyalwakha udonga kwakhona, waba nomsindo+ kwaye wacaphuka kakhulu, waqhubeka ewagculela+ amaYuda.
2 Kwaye waqalisa ukuthi phambi kwabazalwana bakhe+ nomkhosi wamajoni aseSamariya, ewe, waqalisa ukuthi: “Enza ntoni na la maYuda abuthathaka? Ngaba aya kuxhomekeka kuwo? Ngaba aya kubingelela?+ Ngaba aya kugqiba ngosuku olunye? Ngaba aya kuwavusa amatye atshisiweyo akwimfumba yenkunkuma?”+
3 Ke kaloku uTobhiya+ umAmoni+ wayesecaleni kwakhe, yaye wahlabela mgama wathi: “Kwanaloo nto ayakhayo, ukuba impungutye+ ingenyuka ngayo, ingaludiliza ngokuqinisekileyo udonga lwabo lwamatye.”
4 Yiva,+ Thixo wethu, kuba siye saba yinto edelekileyo;+ kwaye lwenze ungcikivo lwabo+ lubuyele ezintlokweni zabo, uze ubanikele ekuphangweni kwilizwe lokuthinjwa.
5 Kwaye ungasigubungeli isiphoso sabo+ nesono sabo phambi kwakho. Masingasuswa, kuba babacaphukisile abakhi.
6 Ngoko saqhubeka silwakha udonga, kwaye udonga lwahlanganiswa lonke ukuya kufikelela kwisiqingatha sokuphakama kwalo, nabantu baqhubeka benentliziyo yokusebenza.+
7 Ke kaloku kwathi, kamsinya nje bakuba uSanebhalati+ noTobhiya+ nama-Arabhiya+ nama-Amoni+ nama-Ashdode+ bevile ukuba ukulungiswa kweendonga zeYerusalem kuhambele phambili, kuba amathuba ayesele eqalisile ukuvalwa, bacaphuka kakhulu.
8 Yaye bonke benza iyelenqe+ ndawonye ukuba beze kulwa neYerusalem nokuze bandiphazamise.
9 Kodwa sathandaza+ kuThixo wethu saza samisa umlindi nxamnye nabo imini nobusuku ngenxa yabo.
10 UYuda wathi: “Amandla abathwali bemithwalo+ ayetha, kwaye kukho inkunkuma eninzi;+ yaye thina ngokwethu asikwazi ukulwakha udonga.”
11 Ngaphezu koko, iintshaba zethu zaqhubeka zisithi: “Abayi kwazi+ bengayi kubona de sifike phakathi kwabo kanye, yaye ngokuqinisekileyo siya kubabulala size siwumise umsebenzi.”
12 Kwakusithi, xa sukuba amaYuda awayehlala kufuphi nazo efika , athi kuthi izihlandlo ezilishumi: “[Ziya kunifikela] kuzo zonke iindawo eniya kube nikuzo ekubuyeleni kwenu kuthi.”
13 Ngoko ndamisa amadoda kwiindawo ezisezantsi ngasemva kodonga kwiindawo ezivulekileyo, ndamisa abantu ngokweentsapho benamakrele abo,+ iincula zabo+ nezaphetha zabo.
14 Xa ndabona uloyiko lwabo ngoko nangoko ndasukuma ndaza ndathi kwizidwangube+ nakumasekela-baphathi+ nakwabanye abantu: “Ningoyiki+ ngenxa yabo. Khumbulani uYehova omkhulu+ naLowo woyikekayo;+ nize nilwele abazalwana benu,+ oonyana benu neentombi zenu, abafazi benu namakhaya enu.”
15 Kwathi kamsinya nje zakuba iintshaba zethu zivile ukuba siyakwazi oko, nokuba uTHIXO oyinyaniso ulitshitshisile icebo lazo+ kwaye thina sonke sibuyele eludongeni, ngamnye emsebenzini wakhe,
16 ewe, kwathi ukususela ngaloo mini ukusa phambili isiqingatha sabafana bam+ sasebenza emsebenzini yaye isiqingatha sabo sabamba iincula, amakhaka nezaphetha nezambatho zentsimbi;+ yaye iinkosana+ zazisemva kwendlu kaYuda iphela.
17 Ke bona abakhi bodonga nabo babethwele umthwalo, ngamnye wayesebenza emsebenzini ngesinye isandla sakhe ngoxa ngesinye isandla+ wayebambe umjukujelwa.+
18 Abakhi babebhinqisiwe, ngamnye ikrele lakhe lisesinqeni sakhe,+ ngoxa babesakha;+ yaye ovuthela isigodlo+ wayesecaleni kwam.
19 Kwaye ndathi kwizidwangube nakumasekela-baphathi+ nakwabanye abantu: “Umsebenzi mkhulu yaye ubanzi, kwaye sisasazekile eludongeni siqelelene.
20 Kwindawo eniya kuva kuyo isigodlo, niya kuya apho ukuze niqokelelane ndawonye nathi. UThixo wethu uya kusilwela.”+
21 Ngoxa sasisebenza emsebenzini, esinye isiqingatha sabo naso sasiphethe iincula, ukususela ekunyukeni kwesifingo de kube sekuphumeni kweenkwenkwezi.
22 Ngapha koko, ngelo xesha ndathi ebantwini: “Amadoda mawachithe ubusuku, ngamnye nomlindi wakhe, phakathi eYerusalem,+ yaye bamele babe ngabalindi bethu ebusuku baze babe ngabasebenzi emini.”
23 Ke mna+ nabazalwana bam+ nabalindi bam+ namadoda angabalindi+ ayesemva kwam, sasingazikhululi izambatho zethu, ngamnye enomjukujelwa wakhe+ kwisandla sakhe sasekunene.
Yithumele
Yithumele
Nehemiya 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=16&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D16%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Umxholo Wonyaka Ka-2014
“Mabufike UBukumkani Bakho.”—Mateyu 6:10
Malunga neminyaka elikhulu eyadlulayo, uYehova wamisela uYesu njengoKumkani emazulwini. Ukusukela ngoko, abakhonzi bakaThixo baye bashumayela ngenkuthalo ngeentsikelelo eziza kuziswa buBukumkani bukaKristu. Khawufan’ ucinge! Xa kulawula uYesu, umhlaba uza kuba yiparadesi, uzaliswe ngabantu abanothando. Akuzi kubakho bantu baphula umthetho, abalwayo, abagulayo, abasezintlungwini okanye abafayo.
Kungekudala, siza kuzifumana ezi zithembiso. UBukumkani bukaThixo buyinto yokwenene, ibe buza kuzifezekisa zonke iinjongo zikaYehova. Buthandazele ukuba bufike, xelela abanye ngabo uze ucingisise ngazo zonke izinto obuya kukwenzela zona.


text:
1:1 Oko kwakukho kwasekuqalekeni, oko sikuvileyo, oko sikubonileyo ngawethu amehlo, oko sakukhangelayo, zakuphatha izandla zethu, okwelizwi labo ubomi
1:2 (obu bomi ke babonakaliswa; sibubonile, siyabungqinela, siyabuxela kuni, ubomi obo bungunaphakade, bona obo bebukuye uYise, baza babonakaliswa kuthi):
1:3 oko ke sikubonileyo, sikuvileyo, siyakuxela kuni, ukuze nani nibe nobudlelane nathi. Baye ke ubudlelane bethu bunaye uYise, bunaye uNyana wakhe uYesu Kristu.
1:4 Ezo zinto sinibhalela ukuze uvuyo lwenu luzaliseke.
1:5 Lulo olu ke udaba esiluvileyo kuye, esinityela lona, lokuba uThixo ukukukhanya, akukho bumnyama kuye nakanye.
1:6 Ukuba sithi sinobudlelane naye, sibe sihamba ebumnyameni, soba siyaxoka, asiyenzi inyaniso;
1:7 ke, ukuba sihamba ekukhanyeni, njengokuba yena esekukhanyeni, soba sinobudlelane omnye nomnye, lithi negazi likaYesu Kristu, uNyana Wakhe, lisihlambulule kuso sonke isono.
1:8 Ukuba sithi asinasono, siyazikhohlisa, inyaniso ayikho kuthi.
1:9 Ukuba sithi sizivume izono zethu, uthembekile, ulilungisa, ukuba asixolele izono zethu, asihlambulule kuko konke ukungalungisi.
1:10 Ukuba sithi asonanga, simenza ixoki; ilizwi lakhe alikho kuthi.
2:1 Bantwanana bam, ndinibhalela ezi zinto, ukuze ningoni. Ukuba kukho othe wona, sinoMthetheleli kuye uYise, uYesu Kristu ilungisa.
2:2 Yena usisicamagushelo sezono zethu; engesazethu zodwa, usiso nesehlabathi liphela.
2:3 Sazi ngale nto ukuba siyamazi, ngokuthi siyigcine imithetho yakhe.
2:4 Lowo uthi, Ndimazile, abe engayigcini imithetho yakhe, ulixoki, kulowo ayikho inyaniso.
2:5 Ke othi aligcine ilizwi lakhe, okwenyaniso uthando lukaThixo lugqibelele kulowo; sazi ngaloo nto ukuba sikuye.
2:6 Lowo uthi uhleli kuye, ufanele ukuthi, njengoko wahambayo yena, enjenjalo ukuhamba naye.
2:7 Bazalwana, andinibhaleli mthetho mtsha; ngumthetho omdala, ebeninawo kwasekuqalekeni. Umthetho omdala ke lilizwi enalivayo kwasekuqalekeni.
2:8 Ndibuya ndinibhalele umthetho omtsha, okuyinene oko kuye nakuni; ngokuba ubumnyama buyadlula, kwaye ukukhanya okuyinyaniso sekubonakala.
2:9 Lowo uthi usekukhanyeni, abe emthiyile umzalwana wakhe, usebumnyameni unangoku.
2:10 Lowo umthandayo umzalwana wakhe uhleli ekukhanyeni, akanasikhubekiso.
2:11 Ke lowo umthiyileyo umzalwana wakhe usebumnyameni, uhamba ebumnyameni. Akazi apho aya khona, ngokuba ubumnyama buwamfamekisile amehlo akhe.
2:12 Ndiyanibhalela, bantwanana, ngokuba nizixolelwe izono zenu ngenxa yegama lakhe.
2:13 Ndiyanibhalela, boyise, ngokuba nimazile owasekuqalekeni. Ndiyanibhalela, madodana, ngokuba nimeyisile ongendawo. Ndiyanibhalela, bantwana, ngokuba nimazile uYise.
2:14 Ndanibhalela, boyise, ngokuba nimazile owasekuqalekeni. Ndanibhalela, madodana, ngokuba nomelele, laye ilizwi likaThixo lihleli kuni, nimoyisile ke ongendawo.
2:15 Musani ukulithanda ihlabathi, kwanezinto ezisehlabathini. Ukuba kukho othi alithande ihlabathi, uthando lukaYise alukho kuye.
2:16 Ngokuba konke okusehlabathini, inkanuko yenyama, nenkanuko yamehlo, noqhankqalazo lobu bomi, asikokuphuma kuye uYise, kokuphuma ehlabathini.
2:17 Ihlabathi ke liyadlula, nenkanuko yalo; ke yena owenza ukuthanda kukaThixo uhleli ngonaphakade.
2:18 Bantwana, lilixa lokugqibela eli; njengoko nevayo ukuba umchasi-Kristu uyeza, nangoku kuthe kwabakho abachasi-Kristu abaninzi, ekuthe ngoko sazi ukuba lilixa lokugqibela.
2:19 Baphuma kuthi, babengengabo abethu; kuba, ukuba babengabethu, ngebahlalayo nathi. Baphuma ukuze babonakale, ukuba bonke babengengabo abethu.
2:20 Nina ninentambiso evela koyiNgcwele, niyazazi ke izinto zonke.
2:21 Andinibhalelanga ngakuba ningayazi inyaniso; ndinibhalele ngokuba niyazi, nangokuba kungekho buxoki buphuma enyanisweni.
2:22 Ngubani na ixoki, ingenguye okhanyelayo ukuba uYesu unguye uKristu? Lowo ungumchasi-Kristu, omkhanyelayo uYise noNyana.
2:23 Bonke abamkhanyelayo uNyana, abanaye noYise.
2:24 Nina ngoko, oko nakuvayo kwasekuqalekeni makuhlale kuni. Ukuba kuthi kuhlale kuni oko nakuvayo kwasekuqalekeni, nani niya kuhlala kuye uNyana, nakuye uYise.
2:25 Lilo eli idinga, awalibekayo ngokwakhe kuthi, ubomi obungunaphakade.
2:26 Ezo zinto ndinibhalele ngabo banilahlekisayo.
2:27 Nina intambiso enayamkelayo kuye ihleli kuni, aniswele kwakuba nifundiswe ngubani; kunjengokuba kwaloo ntambiso inifundisa ngeento zonke, iyinene, ingebuxoki; njengokuba ke yanifundisayo, hlalani kuye.
2:28 Ngoku ke, bantwanana, hlalani kuye, ukuze xa athe wabonakalaliswa, sibe nokungafihlisi singadani, simbaleke ekufikeni kwakhe.
2:29 Ukuba niyazi ukuba ulilungisa, yazini ukuba bonke abenza ubulungisa bazelwe nguye.
3:1 Bonani uthando olungaka asenzele lona uYise, olu lokuba sibizwe ngokuba singabantwana bakaThixo. Ngenxa yoko ihlabathi alisazi thina, ngokuba lingamazanga yena.
3:2 Zintanda, ngoku singabantwana bakaThixo. Akukabonakali ke into esiya kuba yiyo; ke siyazi ukuba, xa athe wabonakala, sofana naye; ngokuba siya kumbona njengoko anjalo.
3:3 Bonke abanalo eli themba kuye, bazenza nyulu, njengokuba yena enyulu.
3:4 Bonke abasenzayo isono benza okuchasene nomthetho; sona isono sikukuchasana nomthetho.
3:5 Niyazi ke ukuba yena wabonakaliswa, ukuze azithwale azisuse izono zethu; kananjalo akukho sono kuye.
3:6 Bonke abahlala kuye aboni; bonke abonayo abambonanga, abamazanga nokumazi.
3:7 Bantwanana, makungabikho namnye unikhohlisayo; lowo ubenzayo ubulungisa lilungisa, njengokuba yena elilungisa.
3:8 Lowo usenzayo isono ungokaMtyholi; ngokuba uMtyholi wone kwasekuqalekeni. Wabonakaliselwa oku uNyana kaThixo, ukuze ayichithe imisebenzi kaMtyholi.
3:9 Bonke abazelwe nguThixo abenzi sono, ngokuba imbewu yakhe ihleli kubo; kananjalo abanakona, ngokuba bezelwe nguThixo.
3:10 Babonakala ngaloo nto abantwana bakaThixo, nabantwana bakaMtyholi. Bonke abangenzi bulungisa abangabakaThixo, nalowo ungamthandiyo umzalwana wakhe.
3:11 Ngokuba le yintshumayelo enayivayo kwasekuqalekeni, ukuba sithandane;
3:12 singabi njengoKayin, obengowongendawo, wambulala umninawa wakhe. Wambulalelani na? Ngokuba imisebenzi yakhe ibingendawo, ke yona eyomninawa wakhe ibinobulungisa.
3:13 Musani ukumangaliswa, bazalwana bam, ukuba ihlabathi linithiyile.
3:14 Thina siyazi ukuba sidlule ekufeni, sangena ebomini, ngokuba sibathanda abazalwana. Lowo ungamthandiyo umzalwana uhleli ekufeni.
3:15 Lowo umthiyileyo umzalwana wakhe usisibulala-mntu; niyazi ukuba akukho sibulala-mntu sinobomi bungunaphakade buhleliyo kuso.
3:16 Ngale nto silwazile uthando, kuba yena wasincamela ubomi bakhe; nathi ke sifanele ukubancamela abazalwana ubomi bethu.
3:17 Osukuba ke enayo impilo yeli hlabathi, aze ambone umzalwana wakhe eswele, azivalele iimfesane zakhe kuye, luthini na ukuhlala uthando lukaThixo ngaphakathi kwakhe?
3:18 Bantwanana bam, masingathandi ngazwi nangamlomo; masithande ngezenzo nangenyaniso.
3:19 Siyazi ngale nto ke ukuba singabenyaniso; siya kuzileleza iintliziyo zethu phambi kwakhe.
3:20 Ngokuba ukuba intliziyo yethu iyasigweba, uThixo mkhulu kunentliziyo yethu, ezazi izinto zonke.
3:21 Zintanda, ukuba intliziyo yethu ayisigwebi, sinokungafihlisi kuye uThixo;
3:22 nesithi sikucele siyakwamkela kuye, ngokuba imithetho yakhe siyigcina, sizenze izinto ezikholekileyo emehlweni akhe.
3:23 Nguwo lo umthetho wakhe, ukuba sikholwe ligama lonyana wakhe, uYesu Kristu, sithandane njengoko wasiwiselayo umthetho.
3:24 Lowo uyigcinayo imithetho yakhe uhleli kuye, naye uhleli kulowo. Sazi ngale nto ke, ukuba uhleli kuthi ngoMoya lo wasinikayo.
4:1 Zintanda, musani ukukholwa ngoomoya bonke, bacikideni oomoya ukuba ngabakaThixo na; ngokuba baninzi abaprofeti ababuxoki, abaphume bangena ehlabathini.
4:2 Mazini ngale nto uMoya kaThixo: umoya wonke omvumayo uYesu Kristu eze esenyameni, ungokaThixo;
4:3 nomoya wonke ongamvumiyo uYesu Kristu eze esenyameni, asingokaThixo; lo ngokamchasi-Kristu, lowo niwuvileyo ukuba uyeza; nangoku uselukho ehlabathini.
4:4 Nina ningabakaThixo, bantwanana, nibeyisile bona; ngokuba lowo ukuni nguyena mkhulu kunalowo usehlabathini.
4:5 Bona ngabehlabathi; ngenxa yoko bathetha okwehlabathi, ihlabathi liyabeva ke.
4:6 Thina singabakaThixo, lowo umaziyo uThixo uyasiva thina; ongengokaThixo akasiva. Siwazi ngaloo nto umoya wayo inyaniso, nomoya walo ulahlekiso.
4:7 Zintanda, masithandane; ngokuba uthando lwaphuma kuThixo. Bonke abanothando bazelwe nguThixo, bayamazi uThixo.
4:8 Lowo ungenaluthando akazanga amazi uThixo, ngokuba uThixo uluthando.
4:9 Kwabonakaliswa ngale nto ukusithanda kukaThixo, ngokuthi uThixo amthume ehlabathini uNyana wakhe, ekuphela kwamzeleyo, ukuze sidle ubomi naye.
4:10 Uthando lulapha, ingekukuba samthandayo uThixo thina, ikukuba wasithandayo yena, wamthuma uNyana wakhe ukuba abe sisicamagushelo sezono zethu.
4:11 Zintanda, ukuba wenjenjalo uThixo ukusithanda, nathi sifanele ukuthandana.
4:12 Akukho namnye owakha wambona uThixo; ukuba sithi sithandane, uThixo uhleli kuthi, nothando lwakhe lugqibelele ngaphakathi kwethu.
4:13 Sazi ngale nto ukuba sihleli kuye, naye uhleli kuthi; ngokuba usinike okoMoya wakhe.
4:14 Sibonile thina, siyangqina, ukuba uYise umthumile uNyana ukuba nguMsindisi wehlabathi.
4:15 Othe wavuma ukuba uYesu unguye uNyana kaThixo, uThixo uhleli kuye, naye uhleli kuye uThixo.
4:16 Sikwazile thina, sakholwa kukusithanda kukaThixo. UThixo uluthando; lowo uhleli eluthandweni uhleli kuye uThixo, noThixo uhleli kuye.
4:17 Lugqibelele ngale nto uthando olukuthi, ukuze sibe nokungafihlisi ngomhla womgwebo; ngokuba, njengoko anjalo yena, sinjalo nathi kweli hlabathi.
4:18 Akukho loyiko eluthandweni; lusuka uthando olugqibeleleyo luluphose phandle uloyiko; ngokuba uloyiko lunexhala; lowo ke woyikayo akagqibelele eluthandweni.
4:19 Thina siyamthanda, ngokuba yena wasithanda kuqala.
4:20 Ukuba umntu uthe, Ndiyamthanda uThixo, wamthiya umzalwana wakhe, ulixoki; kuba lowo ungamthandiyo umzalwana wakhe ambonileyo, angathini na ukumthanda uThixo angambonanga?
4:21 Nguwo lo umthetho esinawo uvela kuye: ukuba athi lowo umthandayo uThixo, amthande nomzalwana wakhe.
5:1 Bonke abakholwayo ukuba uYesu unguye uKristu, bazelwe nguThixo; bonke abamthandayo lowo wazalayo, bayamthanda nalowo uzelweyo nguye.
5:2 Sazi ngale nto ukuba siyabathanda abantwana bakaThixo, xa sukuba simthanda uThixo, siyigcina imithetho yakhe.
5:3 Kuba ukumthanda uThixo kuko ukuthi, siyigcine imithetho yakhe; ayinzima ke imithetho yakhe.
5:4 Ngokuba konke okuzelweyo nguThixo kuyaleyisa ihlabathi; lulo ke olu uloyiso oluleyisayo ihlabathi, ukholo lwethu.
5:5 Ngubani na lowo uleyisayo ihlabathi, ingenguye okholwayo ukuba uYesu unguye uNyana kaThixo?
5:6 Lowo ngulo wezayo ngamanzi negazi, uYesu Kristu; engenawo amanzi odwa, enawo amanzi, enalo igazi. UMoya ke ungulo ungqinayo, ngokuba uMoya uyiyo inyaniso.
5:7 Ngokuba bathathu abo bangqinayo emazulwini: uYise, noLizwi, noMoya oyiNgcwele; abo bathathu banye.
5:8 Bathathu abo bangqinayo emhlabeni : uMoya, namanzi, negazi; aba bathathu basingise ntweni-nye.
5:9 Ukuba ubungqina babantu siyabamkela, ubungqina bukaThixo bungaphezulu; ngokuba bubo obu ubungqina bukaThixo, angqinele uNyana wakhe ngabo.
5:10 Lowo ukholwayo kuye uNyana kaThixo unabo ubungqina ngaphakathi kwakhe; lowo ungakholwayo nguye uThixo umenze ixoki, ngokuba engakholwanga bubo ubungqina abungqinele uNyana wakhe uThixo.
5:11 Bubo obu ke ubungqina: ukuba uThixo usinike ubomi obungunaphakade; baye obo bomi bukuye uNyana wakhe.
5:12 Lowo unaye uNyana, unabo ubomi; lowo ungenaye uNyana kaThixo, akanabo ubomi.
5:13 Ndinibhalele ezi zinto, nina nikholwayo kwigama loNyana kaThixo, ukuze nazi ukuba ninobomi obungunaphakade, nokuze nikholwe kwigama loNyana kaThixo.
5:14 Kuko oku ukungafihlisi esinako kuye: ukuba sithi sicele into ngokokuthanda kwakhe, uyasiva.
5:15 Ukuba siyazi okokuba uyasiva esisukuba sikucela, siyazi ukuba sinazo izinto ezicelwayo, esizicelileyo kuye.
5:16 Ukuba umntu uthe wambona umzalwana wakhe esona isono esingasingisi kufeni, wocela, uThixo amnike ubomi, enika abo bonayo ngokungasingisi kufeni. Kukho sona sisingisa ekufeni; anditsho ukuthi makacelele sona.
5:17 Konke ukungalungisi sisono; kukho sono singasingisi khona ekufeni.
5:18 Siyazi ukuba bonke abazelwe nguThixo aboni; usuke athi lowo wazalwayo nguThixo azigcine, aze ongendawo angamchukumisi.
5:19 Siyazi ukuba singabakaThixo, nokuba ihlabathi liphela lilele kongendawo.
5:20 Ke siyazi ukuba uNyana kaThixo ufikile, wasinika ingqondo, ukuze simazi oyinyaniso. Sikuye ke oyinyaniso, kuye uNyana wakhe uYesu Kristu. Nguye lo uThixo oyinyaniso, nobomi obungunaphakade.
5:21 Bantwanana, zigcineni kuzo izithixo. Amen.


text:
Ungaze Ulahle Ithemba!
Ngaba sele uneminyaka uliNgqina likaYehova yaye unqwenela ukuba neqabane lakho lomtshato libe lilo?
Okanye ngaba uye wadimazeka xa ubona umntu obufunda naye iBhayibhile, obengathi uza kakuhle, engade ayimele inyaniso?
Amava abantu abambalwa baseBritani aya kukunceda ubone isizathu sokuba umele ungaze ulahle ithemba. Uza kubona nento onokuyenza ukuze ufane nomntu ‘ophosa isonka sakho phezu kwamanzi,’ ukuze uncede abo bangekayamkeli inyaniso.—INtshu. 11:1.
UNDOQO KUKUBA UZINGISE
Into ebalulekileyo onokuyenza kukuzingisa. Kufuneka ungagungqi kwinyaniso ubambelele kuYehova. (Dut. 10:20) Yiloo nto kanye awayenzayo uGeorgina. Xa waqala ukufunda iBhayibhile namaNgqina kaYehova ngowe1970, umyeni wakhe uKyriacos, wavutha ngumsindo. Wazama ukumyekisa ukufunda, akafuna nokuwabona amaNgqina kwakhe, elahla naziphi na iincwadi zawo azifumanayo.
Wathi uGeorgina akuqalisa ukuya kwiintlanganiso zebandla, uKyriacos walugcwabevu ngakumbi. Ngenye imini waya kwiHolo yoBukumkani esiya kuvusa uqhushululu. Omnye udade wathi akuqonda ukuba uKyriacos usiqonda bhetele isiGrike kunesiNgesi, wafowunela omnye umzalwana ongumGrike kwelinye ibandla ukuba eze kunceda. UKyriacos wehla kulo mzalwana wayethetha naye ngobubele, kangangokuba bade bafunda kunye iBhayibhile iinyanga eziliqela. Kodwa uKyriacos waphinda wayeka.
Kwaqengqeleka iminyaka emithathu uGeorgina enyamezele inkcaso. UKyriacos wathi uza kumshiya xa enokubhaptizwa. Ngomhla wokubhaptizwa, uGeorgina wazingisa emthandazweni ecela kuYehova ukuba umyeni wakhe angamshiyi. Xa kwafika amaNgqina eze kumthatha aye naye endibanweni, uKyriacos wathi: “Ningabe nihamba. Siza kunilandela ngeyethu imoto.” Waphulaphula olo cwangciso lwakusasa waza wabukela inkosikazi yakhe ibhaptizwa!
Emva koko, wayekelela kwintshutshiso wenza neenguqulelo eziphawulekayo. Phantse emva kweminyaka engama-40 edibene namaNgqina, uGeorgina wabukela indoda yakhe ibhaptizwa! Yintoni eyanceda uKyriacos? Uthi: “Ndivuyiswa gqitha yinto yokuba uGeorgina wazingisayo, akayeka ukunqula uYehova.” UGeorgina uthi: “Nakuba umyeni wam wayenditshutshisa, yayingathi thiki eyokushiya uThixo. Lonke elo xesha, ndaqhubeka ndithandaza kuYehova, yaye andizange ndililahle ithemba.”
UKUBALULEKA KOKWAMBATHA UBUNTU OBUTSHA
Enye into ebalulekileyo ukuze uncede iqabane lakho, kukuzabalazela ukuba nobuntu bomKristu. Umpostile uPetros wabongoza abafazi abangamaKristu wathi: “Wathobeleni amadoda enu, ukuze kuthi, nokuba kukho kuwo angalithobeliyo ilizwi, azuzeke ngaphandle kwelizwi ngenxa yehambo yabafazi bawo.” (1 Pet. 3:1) UChristine walithobela eli cebiso, nakuba kwaqengqeleka iminyaka ngaphambi kokuba ayizuze indoda yakhe. Xa wayesiba liNgqina kwiminyaka engaphezu kwama-20 eyadlulayo, indoda yakhe uJohn yayingakholelwa kuThixo. Yayingafuni nto iyidibanisa nonqulo, kodwa ibona ukuba lubalulekile kuChristine. Ithi: “Ndandibona ukuba lumenza onwabe. Lwalumomeleza, ibe oko kwakundinceda kwimeko ezinzima.”
UChristine akazange amnyanzele umyeni wakhe ukuba abe liNgqina. UJohn uthi: “Kwasekuqaleni, uChristine wabona ukuba kubhetele angandixeleli ngonqulo lwakhe, waza ke ngomonde wandiyeka ndazibonela.” UChristine wayesithi xa ebona amanqaku athetha ngenzululwazi nendalo kwiMboniselo noVukani!, aqondayo ukuba uJohn uza kuba nomdla kuwo athi kuye, “Ndicinga ukuba uza kukuthanda ukufunda eli nqaku.”
Ethubeni, uJohn wathath’ umhlala phantsi waza wanyamekela igadi. Ekubeni ngoku wayenexesha lokucingisisa nzulu ngobomi, waqalisa ukuzibuza, ‘Ngaba sabakho ngamabona-ndenzile, okanye sadalwa ngenjongo?’ Ngeny’ imini, umzalwana owayencokola noJohn wambuza, “Ucinga ntoni ngesifundo?” UJohn uthi: “Ekubeni ngoku ndandiqalisa ukukholelwa kuThixo, ndavuma ukufundelwa.”
Yaba luncedo gqitha into yokungalahl’ ithemba kukaChristine! Emva kokuthandaza iminyaka engama-20 ukuba uJohn amkele inyaniso, wabhaptizwa. Ngoku bakhonza kunye uYehova ngenzondelelo. UJohn uthi: “Zimbini izinto ezandenza ndayamkela inyaniso—bububele nobuhlobo bamaNgqina. Xa utshate neNgqina likaYehova, oko kuthetha ukuba uneqabane elinyanisekileyo, elithembekileyo nelingazicingeliyo.” Ewe, uChristine walisebenzisa icebiso elikweyoku-1 kaPetros 3:1, ibe lamnceda!
IMBEWU ITHWALA ISIQHAMO EMVA KWEMINYAKA
Kuthekani ngezifundo zeBhayibhile eziphelelwa ngumdla ngenxa yezizathu ezithile? UKumkani uSolomon wathi: “Kusasa hlwayela imbewu yakho yaye ungasiphumzi isandla sakho de kube ngokuhlwa, kuba akuyazi indawo oya kuphumelela kuyo, enoba kulapha okanye phaya, okanye enoba ziya kulunga zombini ngokufanayo.” (INtshu. 11:6) Maxa wambi, kudlula iminyaka ngaphambi kokuba imbewu yenyaniso intshule entliziyweni. Sekunjalo, umntu unokugqibela ngokuyibona imfuneko yokusondela kuThixo. (Yak. 4:8) Ewe, ngenye imini unokufumana imiphumo encumisayo.
Cinga ngoAlice, owafuduka eIndiya waya eNgilani. Ngowe-1974 wafundelwa iBhayibhile. Wayethetha isiHindi kodwa efuna ukuphucula isiNgesi. Kwaqengqeleka iminyaka efundelwa, emana esiya nakwezinye iintlanganiso zebandla lesiNgesi. Wayesazi ukuba yinyaniso leyo wayeyifunda kodwa engaqondi ikuba ibaluleke gqitha. Enye into wayeyithanda gqitha imali neziyolo. Waphetha eyeka ukufunda iBhayibhile.
Phantse kwiminyaka engama-30 kamva, uStella owayefundela uAlice, iBhayibhile wafumana ileta evela kuye. Yayisithi: “Ndiqinisekile uza kuvuyiswa kukuva ukuba umntu owawumfundela ngowe-1974 uye wabhaptizwa kwindibano yesithili kutshanje. Udlale indima ebalulekileyo kubomi bam. Watyala imbewu yenyaniso kum, ibe nakuba ndandingekakulungeli ukuzahlulela kuThixo ngoko, loo mbewu zange iphume engqondweni nasentliziyweni yam.”
Kwenzeka ntoni? UAlice uthi wadandatheka gqitha emva kokufelwa ngumyeni ngowe-1997. Wathandaza kuThixo. Kwimizuzu nje elishumi, kwafika amaNgqina amabini athetha isiPunjabi emzini wakhe aza amshiyela iphecana elithi Liyintoni Ithemba Ngabafileyo Obathandayo? Waziva uphendulwe umthandazo wakhe waza wagqiba ekubeni anxulumane namaNgqina kaYehova. Kodwa wayeza kuwafumana phi? Wafumana idayari yakhe endala eneadresi yebandla lesiPunjabi awayeyinikwe nguStella. Waya kwiHolo yoBukumkani waza wamkelwa ngobubele ngabazalwana noodade. Uthi: “Uthando endamkelwa ngalo ndaqhubeka ndiluva nasemva kokuba ndiphumile apho, ibe oko kwandinika isiqabu kuxinezeleko endandinalo.”
Waqalisa ukuya rhoqo kwiintlanganiso, waphinda wafundelwa iBhayibhile, ngoxa efunda ukuthetha nokusibhala kakuhle isiPunjabi. Ngowama-2003 wabhaptizwa. Waqukumbela ileta yakhe wathi: “Enkosi kakhulu ngembewu owayityala kwiminyaka engama-29 eyadlulayo nangomzekelo omhle owandimisela wona.”
“Enkosi kakhulu ngembewu owayityala kwiminyaka engama-29 eyadlulayo nangomzekelo omhle owandimisela wona.”—uAlice
Yintoni onokuyifunda kula mava? Kunokuthabatha ixesha elide kunokuba ucinga, kodwa ukuba umntu uyafuna ukumazi uThixo, unyanisekile, yaye uthobekile, uYehova uya kuvumela inyaniso ikhule entliziyweni yakhe. Khumbula la mazwi akumzekeliso kaYesu: ‘Iyahluma imbewu ize ikhule ibe nde, [umlimi] engayazi indlela okwenzeka ngayo oko. Kuba umhlaba uvelisa isiqhamo ngokwawo, kuqala iba likhaba, kwandule ke kube yimpontshane, ekugqibeleni kuzale ukudla okuziinkozo.’ (Marko 4:27, 28) Oko kukhula kukuthatha ixesha yaye kuzenzekela ‘ngokwako.’ Enyanisweni, mvakalisi ngamnye woBukumkani akayazi indlela okwenzeka ngayo oku. Ngoko ke, qhubeka uhlwayela ngokuyintabalala. Usenokuvuna ngokuyintabalala.
Ungaze ukulibale ukubaluleka kokuthandaza. UGeorgina noChristine baqhubeka bethandaza kuYehova. Ukuba ‘uyazingisa emthandazweni’ uze usoloko ungalilahli ithemba, “isonka sakho” oye wasiphosa phezu kwamanzi usenokuphinda “usifumane emva kwemihla emininzi.”—Roma 12:12; INtshu. 11:1.


text:
ISAHLUKO SESHUMI ELINESINE
Wafunda Isifundo Sokuba Nenceba
1. Wayelindelwe luhambo olunjani uYona, yaye wayevakalelwa njani ngendawo awayesiya kuyo?
UYONA wayeza kuba nexesha elininzi lokucinga. Wayeza kuthabatha uhambo lweekhilomitha ezingaphezu kwama-800, olwalunokumthabatha inyanga nangaphezulu, ngeenyawo. Kwakuza kufuneka aqale akhethe indlela emfutshane okanye engeyongozi aze acande iintlambo neentaba ezininzi. Mhlawumbi kwakuza kufuneka ahambe enyeleni yeNtlango yaseSiriya, awele imilambo enjengomEfrate aze ahambe ecela indawo yokulala emizini kwiidolophu nakwiilali zaseSiriya, eMesopotamiya naseAsiriya. Njengoko iintsuku zaziqengqeleka, wacinga ngendawo awayesiya kuyo, isixeko saseNineve esasimnkwantyisa njengoko wayesiya esondela kuso.
2. UYona wafunda njani ukuba akanakusibaleka isabelo sakhe?
2 Nantsi into awayeqiniseke ngayo uYona: Kwakungekho ndlela mbini, wayengenakusibaleka isabelo sakhe. Kaloku wayekhe wazama ngaphambili. Njengoko siye safunda kwisahluko esandulela esi, uYehova wafundisa uYona isifundo ngokuzisa uqhwithela elwandle nangokumsindisa esebenzisa intlanzi enkulu. Emva kweentsuku ezintathu le ntlanzi yamhlanzela emhlabeni uYona, yaye ngoku wayetshintshile, ezimisele ukuthobela.
3. Luluphi uphawu awalubonisayo uYehova kuYona, kodwa nguwuphi umbuzo ophakamayo?
3 Xa uYehova waphinda wamthuma eNineve, uYona wathobela waza wathabatha olu hambo lude lusingise empuma. (Funda uYona 3:1-3.) Kodwa, ngaba wayeza kuyivumela ingqeqesho kaYehova imlolonge? Ngokomzekelo, uYehova wayemenzele inceba, emsindisa ukuze angarhaxwa, yaye akazange amohlwaye ngenxa yemvukelo yakhe, kunoko wamthuma kwakhona. Ngaba naye uYona wayefunde ukubenzela inceba abanye? Abantu abangafezekanga bakufumanisa kunzima ukuba nenceba. Masikhe sibone ukuba thina singafunda ntoni kwizinto ezenzeka kuYona.
Isigidimi Somgwebo Nentsabelo Eyothusayo
4, 5. Kwakutheni ukuze uYehova abhekise kwiNineve ‘njengesixeko esikhulu,’ ibe loo nto isifundisa ntoni ngaye?
4 UYona wayengayiboni iNineve ngendlela uYehova awayeyibona ngayo. Sifunda oku: “Ke kaloku iNineve yayisisixeko esikhulu kuThixo.” (Yona 3:3) Izihlandlo ezithathu, incwadi kaYona icaphula uYehova ethetha ‘ngeNineve isixeko esikhulu.’ (Yona 1:2; 3:2; 4:11) Kwakutheni ukuze esi sixeko sibe sikhulu okanye sibaluleke kuYehova?
5 INineve yayisisixeko sakudala, esinye sezixeko zokuqala ezakhiwa nguNimrodi emva koMkhukula. Yayingummandla omkhulu owawunezixeko eziliqela, ekwakufuneka uhambe iintsuku ezintathu ukusuka kwelinye icala ukuya kutsho kwelinye. (Gen. 10:11; Yona 3:3) Kuyacaca ukuba iNineve le yayintle kwaye ineetempile zodidi oluphezulu, iindonga ezinkulu nezinye izakhiwo. Kodwa akukho nokuba ibe nye kwezi zinto eyasenza esi sixeko sabaluleka kuYehova. Eyona nto yayibalulekile kuye yayingabantu baso. Ngaloo maxesha iNineve yayinabantu abaninzi. Nangona babengendawo, uYehova wayebakhathalele. Uyabuxabisa ubomi bomntu yaye unethemba lokuba bonke abantu banokuguquka baze bafunde ukwenza izinto ezilungileyo.
6. (a) Kutheni kumel’ ukuba yayisoyikisa iNineve kuYona? (Funda nombhalo osemazantsi.) (b) Yintoni esiyifundayo ngoYona kumsebenzi wokushumayela awawenzayo?
6 Kumele ukuba wathi xa efika apho uYona, watyhwatyhwa kukoyika ngenxa yenyambalala yabantu beso sixeko abangaphezu kwama-120 000. * Wahamba imini yonke etyhutyha eso sixeko, mhlawumbi ekhangela indawo esembindini awayeza kuma kuyo aze aqalise ukushumayela. Wayeza kukwazi njani ukuthetha nabo bonke abo bantu? Ngaba wayekwazi bethu ukuthetha ulwimi lwama-Asiriya? Okanye, ngaba uYehova wayemnike ngokungummangaliso isiphiwo sokuluthetha? Asazi. Kungenzeka ukuba uYona wathetha isiHebhere waza wasebenzisa itoliki. Enoba kuyintoni, esi sigidimi sakhe sasilula yaye sasiza kumenza angathandwa: “Ziintsuku ezingamashumi amane kuphela, ibhukuqwe iNineve.” (Yona 3:4) Wathetha ngesibindi yaye esiphindaphinda isigidimi sakhe. Wabonisa isibindi nokholo, mpawu ezo ekufuneka amaKristu abe nazo ngakumbi namhlanje.
Isigidimi sikaYona sasilula yaye sasiza kumenza angathandwa
7, 8. (a) Abantu baseNineve basabela njani kwisigidimi sikaYona? (b) Ukumkani waseNineve wenza ntoni akuva isigidimi sikaYona?
7 UYona wakwazi ukubenza bamphulaphule abantu baseNineve. Alithandabuzeki elokuba uYona wayelindele ukuchaswa ngolunya nangogonyamelo. Kodwa ke kwenzeka umhlola. Abantu baphulaphula! Isigidimi sakhe sanwenwa okomlilo wedobo. Kungekudala sonke isixeko sasithetha ngesiprofeto sikaYona sentshabalalo. (Funda uYona 3:5.) Izityebi namahlwempu, abomeleleyo nababuthathaka, abancinane nabakhulu bonke baguquka. Bazila ukutya. Ezi ndaba zakhawuleza zaviwa nangukumkani.
8 Naye waguquka akuva isigidimi sikaYona. Wehla etroneni waza wazikhulula izambatho ezimbejembeje zasebukhosini wanxiba amarhonya njengomntu wonke, wada “wahlala eluthuthwini.” Yena kunye “nezikhulu zakhe” okanye izihandiba, bayitshintsha le nto yayiqalwe ngabantu yaba ngumyalelo karhulumente. Wakhupha umyalelo wokuba bonke abantu, nkqu nezilwanyana zasekhaya, banxibe amarhonya. * Wathobeka waza wavuma ukuba abantu bakhe babenetyala lokwenza izinto ezimbi nogonyamelo. Kwakhona waba nentembelo yokuba uThixo oyinyaniso wayeza kubenzela inceba xa ebona ukuba baguqukile, esithi: “UThixo oyinyaniso angajika . . . abuye ekuvutheni komsindo wakhe, ukuze singatshabalali.”
9. Abagxeki baye bathandabuza ntoni ngabantu baseNineve, kodwa sazi njani ukuba bayawuphosa umhlola?
9 Bambi abagxeki bayayithandabuza into yokuba abantu baseNineve baguquka ngokukhawuleza kangako. Noko ke, abahlalutyi beBhayibhile bathi inguquko enjalo ihambisana kakuhle neenkolelo kunye nezithethe zabantu baloo maxesha. Kwakhona, siyazi ukuba abo bagxeki bayawuphos’ umhlola, kuba noYesu Kristu wathetha ngenguquko yabantu baseNineve. (Funda uMateyu 12:41.) UYesu wayeyazi into awayethetha ngayo kuba wayephila ezulwini yaye wayibona yonke loo nto isenzeka. (Yoh. 8:57, 58) Inyaniso kukuba, asimele sicinge ukuba abantu abanakuguquka
Umahluko Phakathi Kwenceba KaThixo Nobungqongqo Babantu
10, 11. (a) UYehova wasabela njani kwinguquko yabantu baseNineve? (b) Kutheni sinokuqiniseka ukuba uYehova akazange agwebe ngendlela egwenxa?
10 UYehova wasabela njani kwinguquko yabantu baseNineve? Kamva uYona wabhala wathi: “UThixo oyinyaniso wayibona imisebenzi yabo, ukuba babebuyile endleleni yabo embi; yaye uThixo oyinyaniso wazisola ngentlekele awayethe uza kubazisela yona; waza akayizisa.”
11 Ngaba le nto ithetha ukuba uYehova wayenze impazamo ngokugweba iNineve? Akunjalo. Kaloku iBhayibhile ithi uYehova unokusesikweni ngokugqibeleleyo. (Funda iDuteronomi 32:4.) UYehova wayeka ukuba nomsindo nxamnye nesixeko saseNineve. Wabona ukuba abantu beso sixeko babeguqukile, yaye kwakungaseyomfuneko ukuba abohlwaye. Eli yayilixesha lokuba abonise inceba.
12, 13. (a) UYehova ubonisa njani ukuba unengqiqo, ubhetyebhetye yaye unenceba? (b) Kutheni sasingebobuxoki isiprofeto sikaYona?
12 UYehova akanguye lo Thixo ukhohlakeleyo, ongenazimvakalelo nongqwabalala odla ngokuchazwa ziinkokeli zonqulo. Kunoko unengqiqo, ubhetyebhetye yaye unenceba. Uqala abalumkise abantu abangendawo esebenzisa abameli bakhe basemhlabeni ngaphambi kokuba abohlwaye, kuba ufuna benze oko kwenziwa ngabantu baseNineve
UThixo ufuna ukuba abantu abangendawo baguquke baze batshintshe iindlela zabo, njengabantu baseNineve
13 Ngaba sasibubuxoki isiprofeto sikaYona? Akunjalo; kaloku sayifeza injongo yaso yokulumkisa abantu. Sasijoliswe kubantu baseNineve abangendawo abaye baguquka. Ukuba abantu baseNineve babenokubuyela kwiindlela zabo ezimbi, uThixo wayeza kubohlwaya. Yiloo nto kanye eyenzekayo kamva.
14. Wasabela njani uYona kwinceba eyaboniswa nguYehova eNineve?
14 Wasabela njani uYona xa intshabalalo ingazange ifike ngexesha awayelindele ngalo? Sifunda ukuba: “Noko ke, oku kwakungamkholisi kakhulu uYona, yaye wavutha ngumsindo.” (Yona 4:1) UYona wada wenza nomthandazo ovakala ngathi wayekhalimela uSomandla! UYona wathi ngekwakube bhetele kakhulu ukuba wayesuke wazihlalela ekhaya. Wathi wayesazi kakade ukuba uYehova wayengazi kuyitshabalalisa iNineve, yaye seso sizathu kanye esamenza wabalekela eTarshishe kwasekuqaleni. Emva koko wacela ukufa, esithi ukufa kubhetele kunokuphila.
15. (a) Yintoni ekusenokwenzeka ukuba yabangela uYona waziva ethotywe isidima? (b) UYehova waqhubana njani nalo mprofeti wakhe ukhathazekileyo?
15 Wayekhathazwa yintoni uYona? Asinakuyazi yonke into awayeyicinga, kodwa ke siyazi ukuba uYona wayexelele bonke abantu ukuba isixeko saseNineve siza kutshabalala. Abantu bamkholelwa. Kodwa ngoku kwakungabonakali ntshabalalo. Ngaba bethu wayesoyika ukuhlekwa okanye ukubizwa ixoki lomprofeti? Enoba kwakuyintoni na, akazange avuye xa abantu beguquka okanye xa besenzelwa inceba nguYehova. Kunoko waya esiba lugcwabevu ngumsindo, evakalelwa kukuba wayethotywe isidima. Kodwa ke kuyabonakala ukuba uThixo kaYona onenceba wayesabona iimpawu ezintle kule ndoda ikhathazekileyo. Kunokuba amohlwaye ngenxa yokungabi nantlonelo kwakhe, uYehova wasuka nje wambuza esithi: “Ngaba kufanelekile na ukuba uvuthe ngumsindo?” (Yona 4:4) Ngaba uYona waphendula? IBhayibhile ayisixeleli.
16. Kungaziphi iindlela abanye abanokuzibona sele bengavumelani noThixo, yaye sifunda ntoni kumzekelo kaYona?
16 Kusenokuba lula ukumgweba uYona, kodwa simele sikhumbule ukuba yinto eqhelekileyo ngabantu abangafezekanga ukungavumelani noThixo. Abanye basenokuthi uYehova ebemele ayinqande kwangaphambili intlekele ethile okanye awise isigwebo esikhawulezileyo kumoni okanye aphelise le nkqubo yezinto yeli hlabathi ngoku. Umzekelo kaYona usikhumbuza ukuba, xa singavumelani noYehova uThixo, yimbono yethu efuna ukulungiswa
Indlela UYehova Awamfundisa Ngayo Isifundo UYona
17, 18. (a) Wenza ntoni uYona emva kokushiya iNineve? (b) Ummangaliso kaYehova owawuquka umthi womhlavuthwa wamchaphazela njani uYona?
17 Lo mprofeti uqumbileyo wemka eNineve waya ngasempuma kwiintaba ezazisivelele kakuhle isixeko saseNineve. Apho wazakhela ikhusi waza wahlala kulo, elindele ukubukela ukutshatyalaliswa kweNineve. Kungenzeka ukuba wayesenethemba lokubona iNineve itshatyalaliswa. UYehova wayeza kumfundisa njani lo mprofeti onenkani ukuba abe nenceba?
18 Ngobo busuku uYehova wabangela ukuba kuhlume umthi womhlavuthwa. UYona wathi xa evuka wawubona lo mthi mhle unamahlamvu amakhulu, unomthunzi obhetele kakhulu kunekhusi awayezenzele lona. Yamvuyisa kakhulu loo nto. “UYona waqalisa ukuba nemihlali kakhulu” ngenxa yaloo mthi, ewugqala njengentsikelelo evela kuYehova. Noko ke, uYehova wayefuna ukwenza okungakumbi kunokumhlangula nje kubushushu nakumsindo wakhe. Wayefuna ukufikelela intliziyo kaYona. UThixo wenza neminye imimangaliso. Wathumela umbungu ukuba utye loo mthi. Emva koko wathumela “ulophu lwasempuma” olwamtshisa uYona wade ‘wawa isiduli.’ Wadana uYona waza waphinda wacela kuThixo ukuba afe.
19, 20. UYehova waqiqa ngelithini noYona ngomthi womhlavuthwa?
19 UYehova wambuza kwakhona enoba wayefanele abe nomsindo na ngenxa yomhlavuthwa. Kunokuba aguquke uYona wazithethelela esithi: “Kufanelekile ukuba ndivuthe ngumsindo ukusa kwinqanaba lokufa.” Latsho lavela ithuba elifanelekileyo lokuba uYehova amfundise isifundo uYona.
20 UThixo waqiqa noYona esithi lo mprofeti wayenovelwano ngenxa yokutsha komthi owawukhule ngobusuku nje obunye, mthi lowo angazange awutyale okanye awukhulise. Emva koko uYehova waqukumbela ngelithi: “Yaye mna andifanele na ndibe nosizi ngeNineve isixeko esikhulu, ekukho kuyo abantu abangaphezu kwekhulu elinamashumi amabini amawaka abangawaziyo konke konke umahluko phakathi kwesandla sabo sasekunene nesasekhohlo, ngaphandle kwezilwanyana zasekhaya ezininzi?”
21. (a) Sisiphi isifundo uYehova awasifundisa uYona? (b) Ibali likaYona lisinceda njani ukuba nathi sizihlole?
21 Uyakubona ukubaluleka kwesi sifundo sikaYehova? UYona wayengazange aphakamise nomnwe lo ukuze anyamekele lo mthi. Kwelinye icala uYehova yena wayenguMthombo wobomi babantu baseNineve yaye wayebanyamekele, njengoko esenza kuzo zonke izidalwa ezisemhlabeni. Yintoni eyayibangela ukuba uYona akhathazeke ngomthi omnye kunabantu abangama-120 000 nemfuyo yabo? Akungebi mhlawumbi uYona wayecingela isiqu sakhe kuphela? Ngapha koko, eyona nto eyamenza wanovelwano ngomthi yayikukuba wawumnceda. Akungebi ke umsindo wakhe ngenxa yokungatshabalali kweNineve wawubangelwa kukuzingca okunjalo
22. (a) Samchaphazela njani uYona isiluleko sikaYehova senceba? (b) Sisiphi isifundo esisifundayo thina?
22 Umbuzo uyaphakama, ngaba uYona wafunda kweso siganeko? Incwadi ebizwa ngegama lakhe iphela loo mbuzo kaYehova ungaphendulwanga yaye usamile. Abanye abahlalutyi basenokuyikhalazela into yokuba uYona engazange aphendule. Kodwa ke impendulo yakhe ikhona. Incwadi yona ngokwayo iyaphendula. Kaloku ubungqina bubonisa ukuba le ncwadi yabhalwa nguYona ngokwakhe. Khawube nomfanekiso wakhe lo mprofeti, ngoku esekhayeni lakhe ekhuselekile yaye ebhala le ncwadi. Khawumbone ngeliso lengqondo njengoko sele ekhulile, elumkile yaye ethobekile emana enikina intloko xa ebalisa ngeempazamo, imvukelo yakhe kunye nokwala kwakhe ngenkani ukuba nenceba. Kucace mhlophe ukuba uYona wafunda kwimfundiso kaYehova yobulumko. Wafunda ukuba nenceba. Ngaba nathi siza kufunda?
^ isiqe. 6 Kuqikelelwa ukuba ngomhla kaYona isixeko saseSamariya, esasilikomkhulu lezizwe ezilishumi zakwaSirayeli, sasinabantu abamalunga nama-20 000 ukusa kwabangama-30 000
^ isiqe. 8 Eli solotya lisenokuvakala lingenangqiqo kodwa le nto yayingaqali ukwenzeka. Umbhali-mbali womGrike uHerodotus wathetha ngamaPersi awazilisa kwanezilwanyana zawo xa ayezilela ukufa kwenjengele yawo eyayithandwa.
^ isiqe. 20 Xa uThixo wathi abo bantu babengawazi umahluko phakathi kwesandla sabo sasekunene nesasekhohlo, wayebonisa ukuba babengayazi oku kwabantwana imilinganiselo yobuthixo.


text:
Yintoni IQumrhu Elilawulayo LamaNgqina KaYehova?
IQumrhu Elilawulayo libunjwa ngamaKristu ambalwa alathisa amaNgqina KaYehova ehlabathini lonke. Umsebenzi weQumrhu Elilawulayo uquka izinto ezimbini:
Livelela umsebenzi wokulungiselela uncwadi olusekelwe eBhayibhileni, iintlanganiso nezikolo zamaNgqina KaYehova.—Luka 12:42.
Livelela umsebenzi wamaNgqina KaYehova owenziwa ehlabathini lonke ngokwalathisa umsebenzi wokushumayela nendlela ezisetyenziswa ngayo izinto ekunikelwe ngazo.
IQumrhu Elilawulayo lilandela umzekelo owabekwa ‘ngabapostile namadoda amakhulu eYerusalem’ ngenkulungwane yokuqala, ababesenzela ibandla lamaKristu izigqibo ezibalulekileyo. (IZenzo 15:2) Njengaloo madoda athembekileyo enkulungwane yokuqala, amalungu eQumrhu Elilawulayo akazonkokeli zentlangano yethu. Ekhokelwa yiBhayibhile, ayaqonda ukuba uYehova uThixo umisele uYesu Kristu njengeNtloko yebandla.—1 Korinte 11:3; Efese 5:23.
Ngoobani ababumba iQumrhu Elilawulayo?
Ukususela ngoAprili 2015, amalungu eQumrhu Elilawulayo nguSamuel Herd, uGeoffrey Jackson, uStephen Lett, uGerrit Lösch, uAnthony Morris III, uMark Sanderson noDavid Splane. Akwikomkhulu lehlabathi eBrooklyn, eNew York, eMerika.
Lisebenza njani iQumrhu Elilawulayo?
IQumrhu Elilawulayo liye laseka iikomiti ezintandathu ezivelela imisebenzi eyahlukahlukeneyo, lungu ngalinye lisebenza kwikomiti enye okanye ezingaphezulu.
IKomiti Yabanxibelelanisi: Le komiti ivelela imibandela yezomthetho, iintlekele, iintshutshiso nezinye iimeko zongxamiseko ezichaphazela amaNgqina KaYehova.
IKomiti Yabasebenzi: Ijongene namatsha-ntliziyo akhonza kwiiofisi zamasebe zamaNgqina KaYehova.
IKomiti Yokupapasha: Ivelela umsebenzi wokushicilela, owokupapasha, ukuthunyelwa koncwadi lweBhayibhile, nomsebenzi wokwakha iindawo zokunqulela, iiofisi zokuguqulela namasebe.
IKomiti Yenkonzo: Ivelela umsebenzi wokushumayela ‘iindaba ezilungileyo zobukumkani.’—Mateyu 24:14.
IKomiti Yokufundisa: Yalathisa umsebenzi wokulungiselela imfundo efumaneka kwiintlanganiso, kwizikolo, kwizinto ezirekhodiweyo nakwiividiyo.
IKomiti Yokubhala: Ivelela ukulungiselelwa koncwadi oluprintiweyo, olukwiwebhsayithi nomsebenzi wokuguqulela.
Ukongezelela kulo msebenzi wenziwa zezi komiti, iQumrhu Elilawulayo lidibana veki nganye ukuze lithethe ngeemfuno zentlangano. Xa lidibene, libhunga ngeZibhalo lize livumele umoya oyingcwele kaThixo ulikhokele xa lisenza izigqibo.—IZenzo 15:25.
Ngoobani abancedisa iQumrhu Elilawulayo?
NgamaKristu athembekileyo ancedisa iikomiti zeQumrhu Elawulayo.(1 Korinte 4:2) Anobuchule namava kumsebenzi wekomiti nganye asebenza kuyo, ibe abakhona nakwintlanganiso yayo yeveki. Nangona engenzi zigqibo, la maKristu ayacebisa futhi eze nenkcazelo eyongezelelekileyo, alandele izigqibo zekomiti aze ahlole iziphumo zezi zigqibo. Anokuthunywa liQumrhu Elilawulayo ukuba aye kwiindawo ngendawo ehlabathini okanye anikele iintetho kwiintlanganiso zonyaka okanye kwitheko labaphumelele eGiliyadi.
Funda Okungakumbi
Kutheni UThixo Enentlangano Yakhe?
IBhayibhile ichaza isizathu nendlela amaKristu okwenyaniso alungelelaniswe ngayo.
Lisebenza Njani IQumrhu Elilawulayo Namhlanje?
Ngenkulungwane yokuqala, iqela elincinane lamadoda amakhulu nabapostile babebumba iqumrhu elilawulayo lebandla lamaKristu. Kuthekani namhlanje?
Ngaba AmaNgqina KaYehova Anabefundisi Abahlawulwayo?
Ngaba kukho abefundisi? Ngoobani abalungiseleli abamiselweyo?


text:
IZINTO EZENZIWA XA KUFUNDWA IBHAYIBHILE
Izinto Ezinokwenziwa Xa Kufundwa
Lumkela Iminqweno Engalunganga
Funda kwibali likaDavide noBhatshebha. Zikhuphelele eli bali uze ulifunde naseBhayibhileni yakho! Njengoko ufunda yiba ngathi ulapho nawe!
OKUNGAKUMBI
Thobeka Xa Ulungiswa
Yintoni esiyifundayo kwindlela uNatan awamlungisa ngayo uDavide?
UThixo Uphilisa UHezekiya
Funda eli bali leBhayibhile ukuze ubone indlela onokuyiphucula ngayo imithandazo yakho.
UThixo Wawuphendula Umthandazo Wakhe
Funda ngoNehemiya, uze ubone indlela awancedwa ngayo ukuze ajongane nabachasi.


text:
Intsomi 2: Aboni Batsha Esihogweni
Yavela phi le ntsomi?
“Kuzo zonke izithandi zobulumko zamaGrike amandulo, uPlato ngoyena waba nempembelelo enamandla kwimfundiso yesiHogo.”—Histoire des enfers (The History of Hell), kaGeorges Minois iphepha 50.
“Ukususela ngenkulungwane yesi-2 Ngexesha Eliqhelekileyo, amaKristu awayefunde intanda bulumko yamaGrike aqalisa ukufakelela iimfundiso zayo xa echaza ukholo lwawo . . . Eyona mfundiso awayibona ifanelekile yayiyekaPlato.”—The New Encyclopædia Britannica (1988), Umqulu 25, kwiphepha 890.
“Imfundiso yeCawa iyakuqinisekisa ukuba isihogo sikho yaye siyakuhlala sikho kude kube ngunaphakade. Imiphefumlo yaboni iya esihogweni besakufa, apho igwetyelwa ‘ukutsha ngonaphakade.’ Ukutshiswa esihogweni kukwahlukaniswa noThixo ngonaphakade.”—Catechism of the Catholic Church, uhlelo lowe-1994, kwiphepha 270.
Ifundisa ntoni yona iBhayibhile?
“Kaloku bona abaphilayo bayazi ukuba baseza kufa, kambe ke bona abafileyo abazi nto, . . . kuba kaloku akwenziwa nto, akucingwa, kungekho lwazi nakulumka engcwabeni apho wena uya khona.”—INtshumayeli 9:5, 10 iBhayibhile YesiXhosa Yowe-1996.
Ezinye iiBhayibhile ziliguqulela ngokuthi “isihogo” igama lesiHebhere uSheol elalithetha “indawo yabafileyo.” Kodwa ke zisifundisa ntoni ezi vesi sizicaphule ngasentla ngemeko yabafileyo? Ngaba bayatsha engcwabeni ukuze bahlawule ngenxa yezono zabo? Akunjalo kuba “abazi nto.” Yiloo nto eyenza usolusapho uYobhi wabongoza uThixo xa wayesezintlungwini ngenxa yokugula okubuhlungu, esithi: “Akwaba ubungandifihla esihogweni [ngesiHebhere Sheol].” (Yobhi 14:13; Douay-Rheims Version) Sasiza kumnceda ngantoni isicelo sakhe sokuba aye eSheol ukuba leyo ibiyindawo abathuthunjiswa ngonaphakade kuyo abantu? NgokweBhayibhile, isihogo lingcwaba nje eliqhelekileyo, ekungenziwa nto kulo.
Ingaba le ndlela esichazwa ngayo isihogo apha ayicacanga ngakumbi yaye ayivumelani neZibhalo? Sisiphi isono, enoba sibi kangakanani, ebesinokwenza uThixo onothando athuthumbise umntu ngonaphakade? (1 Yohane 4:8) Ukuba isihogo somlilo yindawo yasentsomini, ngaba nezulu yindawo yasentsomini?
Funda ezi vesi zeBhayibhile zilandelayo: INdumiso 146:3, 4; IZenzo 2:25-27; Roma 6:7, 23
INYANISO:
UThixo akabatshisi esihogweni abantu
Funda Okungakumbi
Yintoni Idike Lomlilo? Ngaba Liyafana Nesihogo Okanye IGehena?
UYesu unaso ‘isitshixo sesihogo,’ kodwa ngaba unaso esedike lomlilo?


text:
Ukujongana Ubuso Ngobuso Neegorila
ESIZIKITHINI sentshinyela yehlathi elikwiCentral African Republic kukho ubuncwane obuye babonwa ngabantu abambalwa nje kuphela. Sanyamezela uhambo lweeyure ezili-12 ngemoto, kwiindlela ezimbi sisiya kwiDzanga-Ndoki National Park, ummandla omhle ongahlali bantu, kwimbombo ekumzantsi-ntshona welizwe, phakathi kweCameroon neRepublic of Congo. Sasifuna ukubona uMakumba, igorila ehlala kummandla osemazantsi entshona, kunye nentsapho yakhe.
Umkhenkethisi wethu wacela ukuba sihlale sindawonye yaye silumkele iindlovu kuba sasiza kuhamba kwindawo ezidla ngokufuna ukutya kuyo. Kodwa sasingoyiki iindlovu kuphela. Lo mkhenkethisi wathi: “Ukuba igorila ifuna ukukuhlasela, yima nkqo ujonge phantsi. Ayisoze ikwenze nto; iza kugquma nje kuphela. Ungayijongi emehlweni. Mna, ndiye ndiwavale awam.”
Kuquka nalo mkhenkethisi sasikhokelwa lichule lokulanda umkhondo lohlanga lwaBaAka athande ukuba mafutshane ngesithomo. Eli chule likwazi ukubona ubukho bezilwanyana ngokuqwalasela izinto ekunzima ukuziqonda, ivumba nezandi zazo. Sasiphazanyiswa kukubhuzwa ziinyosi. Kwakunzima ukulandela lo mzingeli kuba wayephinyela lula kulo ntshinyela yehlathi.
Kungekudala, wasifaka kwihlathi ekungafane kuye mntu kulo, apho iyimbinana nje yabantu abamhlophe abakhe banyathela kulo. Ngesiquphe wema, wasibonisa ummandla omkhulu okufuphi. Apho sabona imithi eyaphukileyo, ingca eleleyo kucaca ukuba iigorila eziselula zazidlala kuyo, kwabe kusele izikhondo emasebeni ngenxa yokutyiwa kwaloo magqabi antshulayo. Watsho wakhula ngakumbi umdla wethu kolo hambo.
Malunga neekhilomitha ezintathu emva koko, lo mzingeli wehlisa isantya. Ephepha ukothusa ezi gorila, wenqanqazisa ulwimi. Kufuphi seva ingxolo yokwaphuka kwamasebe emithi. Umkhenkethisi wethu wasikhweba ukuba sisondele. Wabeka umnwe emilebeni ukuze singangxoli. Wathi masichwechwe njengoko wayesalathisa emithini. Kumgama weemitha ezisibhozo, nako sibona uMakumba!
Kwathi nzwanga ehlathini kuvakala ukungongoza kweentliziyo zethu kuphela. Into esasizibuza yona kukuba uMakumba wayeza kusihlasela kusini na? UMakumba wajika wajonga kuthi ngobo buso bakhe bulishica, suka wazamla nje engenaxesha lethu. Hayi ke, kwatsho kweqabu uNoqolomb’ efile nje!
Nakuba ngolwimi lwama-Aka igama elithi Makumba lithetha “Isingxami,” ngoxa sasilapho, uMakumba wayezizolele, onwabele ukutya kwakhe. Kufutshane naye kwakukho amatyendyana amabini eegorila edlala kunye. USopo, igorila eneenyanga ezilishumi ubudala nenamehlo amakhulu, yayidlala kufuphi nonina, uMopambi owayemana etsalela kuye olo sana lwakhe xa lufuna ukuya kude. Ezinye iigorila ezazixobula amagqabi emithi zisitya zasikrwaqula nje zangathi azisiboni zaza zaqhubeka zazidlalela.
Emva kweyure kwafuneka sihambe. Kwaba ngathi noMakumba wanele bubukho bethu, kuba wagragrama nje kanye wonda ngehlathi. Kwimizuzwana nje engephi, wonke loo mhlambi wawusele unyamalele. Nakuba sichitha ixesha elifutshane nezi zilwanyana, la mava akanakuze alibaleke.


text:
INQAKU ELINGUMXHOLO | UNAKO UKUSONDELA KUTHIXO
Ngaba Uyakwenza Oko UThixo Akucelayo?
“Nantoni na oyifunayo, yitsho nje, ndiya kuyenza.” Ubungasoze uthethe kanje kumntu njee okanye kumntu ongamaziyo. Kodwa ke, ukuba ibingumhlobo wokwenene ubungayi kuba nangxaki. Kuqhelekile ukuba abahlobo bokwenene benzelane izinto.
IBhayibhile ibonisa ukuba uYehova ubenzela izinto ezibonwabisayo abakhonzi bakhe. Ngokomzekelo, uKumkani uDavide, owayenobuhlobo kunye noThixo wathi: “Zininzi izinto ozenzileyo, Owu Yehova Thixo wam, kwanemisebenzi yakho emangalisayo neengcamango zakho kuthi. . . . Zininzi kakhulu kunokuba ndinokubalisa!” (INdumiso 40:5) Ngaphezu koko, uYehova ubenzela izinto ezibonwabisayo nkqu nabo bangekamazi, ‘ngokuzalisa iintliziyo zabo ngokutya nangokuchwayita.’—IZenzo 14:17.
Siyakuvuyela ukubenzela izinto abo sibathandayo nesibahlonelayo
Ngenxa yokuba evuya uYehova xa esenzela abanye izinto ezintle, isengqiqweni into yokuba alindele ukuba ‘bayenze ibe nemihlali intliziyo yakhe’ abo bafuna ukuba ngabahlobo bakhe. (IMizekeliso 27:11) Kodwa yintoni onokuyenza ukuze ukholise uThixo? IBhayibhile iphendula isithi: “Musani ukulibala ukwenza okulungileyo nokwabelana ngezinto nabanye, kuba uThixo uyakholiswa yimibingelelo enjalo.” (Hebhere 13:16) Ngaba le nto ithetha ukuba ukwenza okulungileyo nokwabelana nabanye ngezinto kuko kuphela okufunekayo ukuze sikholise uYehova?
IBhayibhile ithi: “Ngaphandle kokholo akunakwenzeka ukumkholisa kakuhle uThixo.” (Hebhere 11:6) Emva kokuba ‘uAbraham ekholiwe kuYehova, wabizwa ngokuba ngumhlobo kaYehova.’ (Yakobi 2:23) Naye uYesu Kristu wenza kwacaca ukuba kubalulekile ‘ukubonisa ukholo kuThixo’ ukuze sifumane iintsikelelo zikaThixo. (Yohane 14:1) Ngoko, unokulubonisa njani ukholo olufunwa nguThixo kwabo abatsalela kuye? Unokuqala ngokulifunda rhoqo iLizwi likaThixo, iBhayibhile. Ngokwenza oko, uya kuba ‘nolwazi oluchanileyo lokuthanda kwakhe’ uze ngaloo ndlela ‘umkholise ngokupheleleyo.’ Njengoko usiba nolwazi oluchanileyo ngoYehova yaye ulusebenzisa, uya kuba nokholo kuye yaye yena uya kusondela kuwe.—Kolose 1:9, 10.
Funda Okungakumbi
UThixo Uthanda Ndiphile Ubomi Obunjani?
Ngaba kufuneka ufumane imibono namaphupha akhethekileyo ukuze wazi into uThixo afuna uyenze? Khawuve ukuba iBhayibhile iphendula ithini.
Ngaba Bonke Abantu Banethuba Lokumazi UThixo?
Funda indlela uThixo aqiniseka ngayo ukuba bonke abantu abaneentliziyo ezinyanisekileyo bayafunda ngaye.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
42 Waza uYobhi wamphendula uYehova wathi:
2 “Ndiyazi ukuba uyakwazi ukuzenza zonke izinto,+
Yaye akukho ngcamango ingenakufikeleleka kuwe.+
3 ‘Ngubani na lo usitha icebo engenakwazi?’+
Ngoko ke ndithethile, kodwa bendingaziqondi
Izinto ezimangalisa gqitha kum, endingazaziyo.+
4 ‘Khawuncede uphulaphule, mna ndiza kuthetha.
Ndiza kubuza, wena undazise.’+
5 Ndikuve ngondiva,
Kodwa ngoku iliso lam liyakubona.
6 Kungenxa yoko ndirhoxa,
Yaye ndiyaguquka+ ndiseluthulini naseluthuthwini.”
7 Kwathi emva kokuba uYehova ewathethile la mazwi kuYobhi, uYehova wathi kuElifazi umTeman:
“Umsindo wam uyavutha kuwe namaqabane akho amabini,+ kuba anithethanga inyaniso+ ngam njengomkhonzi wam uYobhi.
8 Ngoko ke zithabatheleni iinkunzi zeenkomo ezisixhenxe neenkunzi zeegusha ezisixhenxe+ niye kumkhonzi wam uYobhi,+ nize ninikele umbingelelo otshiswayo; yaye umkhonzi wam uYobhi uya kunithandazela.+ Bubuso bakhe kuphela endiya kubamkela ukuze ndingenzi ubudenge obulihlazo kuni, kuba anithethanga okuyinyaniso ngam, njengokuba enzile umkhonzi wam uYobhi.”+
9 Ngako oko uElifazi umTeman noBhiledadi umShuha noTsofare umNahama benza kanye njengoko uYehova wayethethile kubo; waza ke ngoko uYehova wabamkela ubuso bukaYobhi.
10 UYehova wayijika imeko yokuthinjwa kaYobhi+ xa wathandazela amaqabane akhe,+ waza uYehova waqalisa ukunikela ongezelele konke oko kwakukokukaYobhi, ngokuphindiweyo.+
11 Kwaza kwaqhubeka kufika kuye bonke abantakwabo nabo bonke oodade wabo nabo bonke abo babemazi ngaphambili,+ baza badla isonka naye+ endlwini yakhe bevelana naye yaye bemthuthuzela kuyo yonke intlekele uYehova awayeyivumele yamfikela; baza ngamnye wamnika imali yaye ngamnye wamnika umsesane wegolide.
12 Ke yena uYehova, wakusikelela+ ukuphela kukaYobhi emva koko ngaphezu kwesiqalo sakhe,+ kangangokuba waba neegusha ezilishumi elinesine lamawaka neenkamela ezingamawaka amathandathu nezipani zeenkomo eziliwaka neemazi zamaesile eziliwaka.
13 Kwakhona waba noonyana abasixhenxe neentombi ezintathu.+
14 Yaye igama leyokuqala walibiza ngokuba nguYemima, igama leyesibini languKetsiya, igama leyesithathu languKeren-hapuki.
15 Yaye akuzange kufunyanwe mabhinqa mahle njengeentombi zikaYobhi kulo lonke ilizwe, yaye uyise wazinika ilifa phakathi kwabazalwana bazo.+
16 Emva koku uYobhi waqhubeka ephila iminyaka elikhulu elinamashumi amane+ waza wabona oonyana bakhe nabazukulwana bakhe+—izizukulwana ezine.
17 Yaye uYobhi wafa, aluphele yaye anelisekile.+
Yithumele
Yithumele
Yobhi 42
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=42&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D42%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Oko Sikufundayo Kumthandazo Ocingisisiweyo
“Mabalibonge igama lakho elizukileyo.”
1. Yiyiphi indibano yabantu bakaThixo esiza kuyiqwalasela, ibe yiyiphi imibuzo ephakamayo?
“SUKUMANI, nimbonge uYehova uThixo wenu ukususela kwixesha elingenammiselo kuse kwixesha elingenammiselo.” Xa kwakuthethwa la mazwi achukumisayo, abantu bakaThixo babehlanganisene kowona mthandazo mde kuleyo iseBhayibhileni. (Neh. 9:
INYANGA EKHETHEKILEYO
2. Nguwuphi umzekelo omhle owamiselwa ngamaSirayeli njengoko ayehlanganisene emva kokuvusa iindonga zeYerusalem?
2 Kwinyanga engaphambi kwale sithetha ngayo, amaYuda ayesandul’ ukugqiba ukwakha iindonga zeYerusalem. (Neh. 6:
3. Nguwuphi umyalelo owathotyelwa ngamaSirayeli?
3 Noko ke, eli yayingeloxesha lokuvuma izono esidlangalaleni. Ekubeni olo yayilusuku lombhiyozo, yayilusuku lokuvuya njengoko kwakunqulwa uYehova. (Num. 29:1) Ngoko ke, uNehemiya wayalela abantu wathi: “Hambani, nidle izinto ezinamanqatha nize nisele izinto ezimnandi, nithumele izabelo kwabo bebengalungiselelwanga nto; kuba olu suku lungcwele kwiNkosi yethu, ningabi buhlungu, kuba uvuyo lukaYehova ligwiba lenu.” Okuvuyisayo kukuba, abantu bathobela baza ngolo suku baba “nemihlali kakhulu.”
4. Yintoni ezayenzayo iintloko-ntsapho zakwaSirayeli, ibe yintoni ezayifumanisayo neyayiyeyona ibalulekileyo ngalo Mthendeleko Weminquba?
4 Kusuku olulandelayo, iintloko-ntsapho zahlanganisana ukuze zikhangele into eyayinokwenziwa lolo hlanga ukuze luwuthobele ngokupheleleyo uMthetho kaThixo. Njengoko zazifundisisa iZibhalo, zafumanisa ukuba kwinyanga yesixhenxe kwakumele kwenziwe noMthendeleko Weminquba uze uqukunjelwe ngendibano ukususela ngomhla we-15 ukusa kowe-22 kwinyanga uTishri, zaza zaqalisa ukwenza amalungiselelo. Izinto zahamba kakuhle gqitha kuloo Mthendeleko Weminquba into eyayigqityelwe ngemihla kaYoshuwa kangangokuba abantu “baba nemihlali kakhulu.” Eyona nto ibalulekileyo ngaloo mthendeleko yaba kukufundwa koMthetho kaThixo esidlangalaleni, “usuku nosuku, ukususela ngosuku lokuqala de kube lusuku lokugqibela.”
UMHLA WOKUVUMA IZONO
5. Yintoni abaqala bayenza abantu ngaphambi nje kokuba abaLevi bathandaze ngenxa yabo?
5 Kwiintsuku ezimbini kamva, lade lafika ixesha elifanelekileyo lokuba uSirayeli avume izono esidlangalaleni ngokusilela kwakhe ukugcina uMthetho kaThixo. Olu yayingelosuku lomthendeleko wokudla, kunoko abantu bakaThixo bazila ukutya benxiba amarhonya. Kwaphindwa kwafundelwa abantu uMthetho kaThixo kangangeeyure ezintathu kusasa. Emva kwemini, “babesenza uvumo kwaye bequbuda kuYehova uThixo wabo.” Bandula ke abaLevi bathandaza ngenxa yabantu.
6. Yintoni eyanceda abaLevi bakwazi ukwenza umthandazo onentsingiselo, ibe sifunda ntoni thina koku?
6 Akuthandabuzeki ukuba, ngokusoloko befunda uMthetho kaThixo abaLevi batsho bakwazi ukwenza umthandazo onentsingiselo. Iivesi ezilishumi zokuqala zinikela ingqalelo kwimisebenzi neempawu zikaYehova. Emva koko, lo mthandazo ugxininisa ‘kubuninzi benceba’ kaThixo kunye nokuvuma phandle kwamaSirayeli ukuba ayengakufanele ukuphathwa ngobubele obunjalo. (Neh. 9:
7. Yintoni abayicelayo kuThixo abaLevi, ibe yintoni esiyifundayo koko?
7 Kulo mthandazo sifumana isicelo esinye. Singasekupheleni kwevesi 32, yaye sithi: “Ke kaloku, Thixo wethu, Thixo omkhulu, onamandla nowoyikekayo, owugcinayo umnqophiso nobubele bothando, mabungabi buncinane phambi kwakho bonke ubunzima obusifumeneyo thina, ookumkani bethu, iinkosana zethu nababingeleli bethu nabaprofeti bethu nookhokho bethu nabo bonke abantu bakho ukususela kwimihla yookumkani baseAsiriya kude kube ngulo mhla.” Ngala mazwi, abaLevi basimisela umzekelo omhle wokudumisa nokubulela kuYehova ngaphambi kokuba sithandazele iziqu zethu.
DUMISA IGAMA ELIZUKILEYO LIKATHIXO
8, 9. (a) Yiyiphi indlela ethobekileyo abawuqalisa ngayo abaLevi umthandazo wabo? (b) Yiyiphi imikhosi emibini yasezulwini ekubonakala ukuba babebhekisela kuyo abaLevi?
8 Nakuba imithandazo yabo yayicingisisiwe, abo baLevi babethobekile bevakalelwa ukuba amazwi abo akanakuze akwazi kakuhle ukumdumisa ngendlela efanelekileyo uYehova. Ngenxa yoko, umthandazo wabo uqala ngala mazwi okuthobeka nangena kamnandi kubantu bakaThixo: “Mabalibonge igama lakho elizukileyo, elikuphakameleyo konke ukubonga nokudumisa.”
9 Lo mthandazo uqhubeka uthi: “Wena unguYehova wedwa; wena wenze amazulu, kwanezulu lamazulu, nawo wonke umkhosi wawo, umhlaba nako konke okuphezu kwawo, iilwandle nako konke okukuzo; yaye zonke uzigcine ziphila; kwaye umkhosi wamazulu uqubuda kuwe.” (Neh. 9:6) Enyanisweni, nguYehova uThixo odale yonke le ndalo iqulethe inyambalala yeminyele enyakazela ziinkwenkwezi. Enye into emangalisayo kukuba, wadala yonk’ into ekhoyo kulo mhlaba wethu mhle kangaka nonamandla amangalisayo okulondoloza intlaninge yezinto eziphila kuwo
10. Sifunda ntoni kwindlela uThixo awamphatha ngayo uAbraham?
10 Into elandelayo, abaLevi banikela ingqalelo kwindlela uThixo awamphatha ngayo uAbram, owagqiba iminyaka eyi-99 engazange wazala mntwana nomfazi wakhe owayelidlolo uSarayi. Yaba lelo xesha kanye awathi uYehova wamthiya igama elitsha wathi nguAbraham, elithetha ‘uyise wabaninzi.’ (Gen. 17:
UKUKHUMBULA IZENZO ZIKAYEHOVA
11, 12. Chaza oko kuthethwa ligama likaYehova nendlela eyacaca ngayo intsingiselo yalo kwindlela awayiphatha ngayo inzala ka-Abraham.
11 Igama likaYehova elithetha ukuba “Ubangela Kubekho,” libonisa ukuba uThixo akaphumli de azizalisekise izithembiso zakhe. Oku kubonakala kakuhle kwindlela uThixo awayiphatha ngayo inzala ka-Abraham xa yayingamakhoboka eYiputa. Ngelo xesha, yayibonakala ingenakwenzeka into yokuba eso sizwe sikhululeke siye kuhlala kwiLizwe Lesithembiso. Noko ke, ngenxa yezinto eziliqela awazenzayo, uThixo wasizalisekisa isithembiso sakhe, ngaloo ndlela engqina ukuba ulifanele elo gama likhethekileyo nelikhulu, uYehova.
12 Umthandazo owabhalwa nguNehemiya uthi ngoYehova: “Wayibona inkxwaleko yookhokho bethu eYiputa, wasiva nesikhalo sabo kuLwandle Olubomvu. Waza wenza imiqondiso nemimangaliso nxamnye noFaro nabo bonke abakhonzi bakhe nabo bonke abantu belizwe lakhe, kuba wawusazi ukuba babebakhukhumalele; yaye wazenzela igama njenganamhla. Wahlukanisa ulwandle phambi kwabo, kangangokuba bawela phakathi elwandle kumhlaba owomileyo; yaye abo babebasukela wabaphosa enzulwini njengelitye emanzini anamandla.” Emva koko, lo mthandazo utyatyadula ngenye into uYehova awayenzela abantu bakhe uthi: “Waboyisa phambi kwabo abemi belizwe, amaKanan . . . Kwaye bathimba izixeko ezinqatyisiweyo nomhlaba otyebileyo bazidla ilifa izindlu ezazizaliswe zizo zonke izinto ezilungileyo, amaqula embiweyo, izidiliya negcume lomnquma nemithi yokudla eyintabalala, yaye baqalisa ukudla nokwanela batyeba baziyolisa ngokulunga kwakho okukhulu.”
13. UYehova wawanika ntoni amaSirayeli, kodwa wona akhetha ukwenza ntoni?
13 Zikho nezinye izinto eziliqela awazenzayo uThixo ukuze afeze injongo yakhe. Ngokomzekelo, ngokukhawuleza emva kokuba amaSirayeli ephume eYiputa, uYehova wawanika imithetho ewafundisa indlela yokumkhonza. Kumthandazo wabo abaLevi babalisa into awayenzayo uThixo besithi: “Wehla eNtabeni yeSinayi wathetha nabo usezulwini, wahlabela mgama wabanika izigwebo ezithe tye nemithetho yenyaniso, imimiselo elungileyo nemiyalelo.” (Neh. 9:
IMFUNEKO YOQEQESHO
14, 15. (a) UYehova wabenzela njani inceba abantu bakhe abanesono? (b) Sifunda ntoni kwindlela uThixo awaluphatha ngayo uhlanga lwakhe awayelukhethile?
14 Umthandazo wabaLevi uthetha ngezono ezibini ezikhethekileyo awazenzayo amaSirayeli emva nje kokuba ethembise uThixo ukuba ayeza kuwugcina uMthetho wakhe kwiNtaba yeSinayi. Ngenxa yezi zono, ayefanelwe kukushiywa apho aze afe. Kodwa lo mthandazo udumisa uYehova ngokuthi: “Ngobuninzi benceba yakho akuzange ubashiye entlango. . . . Wabalungiselela ukutya entlango iminyaka engamashumi amane. Abazange baswele nto. Izambatho zabo azizange ziphele, neenyawo zabo azizange zidumbe.” (Neh. 9:
15 Okubuhlungu kukuba, emva kokuba elifumene njengelifa iLizwe Lesithembiso, amaSirayeli awela kunqulo loothixo bamaKanan awayeziphethe kakubi ebulala. Ngenxa yoku, uYehova wavumela olo hlanga wayelukhethile ukuba lucinezelwe zezinye iintlanga. Bathi bakuguquka abantu bakhe, uYehova wabenzela inceba, wabaxolela waza wabasindisa kwiintshaba zabo. Le nto yenzeka “amaxesha amaninzi.” (Funda uNehemiya 9:
16, 17. (a) Kwaphumela entweni ukungathobeli kwamaSirayeli emva kokubuya kwawo ekuthinjweni? (b) Yintoni eyavunywa ngamaSirayeli, ibe athembisa ukuba aza kwenzani?
16 Nasemva kokubuya kwawo ekuthinjweni, amaSirayeli aphinda akamthobela uYehova. Kwaphumela entweni oko? AbaLevi baqhubeka besithi kulo mthandazo wabo: “Khangela! Namhlanje singamakhoboka; lona ke ilizwe owalinika ookhokho bethu ukuba badle isiqhamo salo nezinto zalo ezilungileyo, khangela! singamakhoboka kulo, yaye imveliso yalo iphuphumela ookumkani obabekileyo phezu kwethu ngenxa yezono zethu, . . . kwaye sibandezelekile kakhulu.”
17 Ngaba abaLevi babezama ukuthi uThixo wayengafanele ayivumele le ntlungu? Nakanye! Bavuma besithi: “Ulilungisa ngokubhekisele kuko konke okusifikeleyo, kuba wena wenze ngokuthembeka, kodwa sithi abenze ngokungendawo.” (Neh. 9:
18, 19. (a) Yintoni ekufuneka siyenze ukuze sikufanelekele ukusinda size siphile kwihlabathi elitsha likaThixo? (b) Yintoni esimele sihlale siyithandazela yaye ngoba?
18 Kufuneka siqeqeshwe nguYehova ukuze sikufanelekele ukusinda size siphile kwihlabathi elitsha lobulungisa. Umpostile uPawulos wabuza oku, “Nguwuphi na unyana ongaqeqeshwayo nguyise?” (Heb. 12:7) Indlela esibonisa ngayo ukuba siyakwamkela ukukhokelwa nguThixo kubomi bethu kukunyamezela ngokuthembeka ngoxa simkhonza yaye sivumela ukuba asisulungekise ngomoya wakhe. Ukuba siwela kwisono esinzulu, sinokuqiniseka ukuba uYehova uya kusixolela xa siguquka ngokwenene size siluthobele uqeqesho lwakhe.
19 Sekumbovu ukuba uYehova alizukise ngakumbi igama lakhe elikhulu kunokuba wenzayo xa wayehlangula amaSirayeli eYiputa. (Hez. 38: